qundao/data-zh-poetry huggingface dataset:
寄澎湖许芬四首
作者：洪繻
朝代：清

君居澎湖我台湾，相隔一海复一山。去日相晤南闽关，今日相逢云漫漫。安得沧海生鳌柱，为君朝往暮复还！沧海深，不见底。凭藉片帆送一纸。君倘能再来，何论重重有云水！文字相逢有前因，形虽未交神先亲。君昔来鹿渠，犹未识君为何人。读君之诗见君真，明日闻君起行尘。风为客，月为邻，至今怀之水粼粼。今秋访我闽闱里，抵掌矮屋生阳春。乃信杜公不欺我，文章有道交有神。分道出闽天，不复睹君面。归路茫茫阔于海，归心人人疾如电。回首遥望澎湖峰，一笠云垂渺不见。远寄新诗写性情，秋风木落飞片片。问君在何方？浪如山，波如练。一雷空中起，痴龙昂首视。元珠知见遗，帖耳沈于水。犹望同群有飞升，不自持竿亦同喜。千佛名经不见君，想是齐落恒河里！此间无数古今人，沈没其中等微尘。惟有豪杰能自立，时吐光芒惊鬼神。愿君手持一寸铁，上摩日月下霜雪，鍊作干将长不缺！天地有浑沌，此器不磨灭。他日相逢将剑说！
寄澎湖许芬四首·其一
作者：洪繻
朝代：清

君居澎湖我台湾，相隔一海复一山。去日相晤南闽关，今日相逢云漫漫。安得沧海生鳌柱，为君朝往暮复还！沧海深，不见底。凭藉片帆送一纸。君倘能再来，何论重重有云水！
寄澎湖许芬四首·其三
作者：洪繻
朝代：清

分道出闽天，不复睹君面。归路茫茫阔于海，归心人人疾如电。回首遥望澎湖峰，一笠云垂渺不见。远寄新诗写性情，秋风木落飞片片。问君在何方？浪如山，波如练。
寄澎湖许芬四首·其二
作者：洪繻
朝代：清

文字相逢有前因，形虽未交神先亲。君昔来鹿渠，犹未识君为何人。读君之诗见君真，明日闻君起行尘。风为客，月为邻，至今怀之水粼粼。今秋访我闽闱里，抵掌矮屋生阳春。乃信杜公不欺我，文章有道交有神。
寄澎湖许芬四首·其四
作者：洪繻
朝代：清

一雷空中起，痴龙昂首视。元珠知见遗，帖耳沈于水。犹望同群有飞升，不自持竿亦同喜。千佛名经不见君，想是齐落恒河里！此间无数古今人，沈没其中等微尘。惟有豪杰能自立，时吐光芒惊鬼神。愿君手持一寸铁，上摩日月下霜雪，鍊作干将长不缺！天地有浑沌，此器不磨灭。他日相逢将剑说！
寄讯友人自台北城移居淡水尾
作者：洪繻
朝代：清

达士襟怀信不虚，江山随地是吾庐。王维辋水临川墅，潘岳河阳背郭居。千里琴樽千日酒，一房花木一床书。遥知淡水兰溪上，风月烟波结比闾。
寄赠施悦秋先生长歌
作者：洪繻
朝代：清

忆昔中原承平世，先生文采青云第。万丈光芒压斗牛，千里江山开绮丽。元龙豪气曾几时，世钢致人不可知！曾参原无杀人事，范滂竟有党祸施。党祸由来陷清议，大狱锒铛动缇骑。浮家一舸走江湖，惊涛骇浪皆痛泪。阴阴六月天雨霜，浮霾蔽日无晶光。匿迹通家似张俭，埋名药市同韩康。人生胸次多磈礧，得来祸患非寻常。先生意气仍爁煔，耳雷鼻火吐长燄。啸歌不废万卷书，感愤横磨三尺剑。得拂蓬块生回风，张禄名字起秦中。系铃、解铃非吾累，失马、得马惊塞翁。大名方自满瀛东，谁知鼙鼓来破空，宰相割地出和戎！瀛洲一岛付异族，海国遍处生狼烽。先生全家复越海，祸患乱离才数载。一生未餍升平福，千秋竟见河山改！去年海峤来一游，城郭惨淡烽烟收。老成星散人物异，猿啼鹤唳堪泪流。今年访旧复一到，殊邦谁是辽东帽！仙尉姑为外氏来，王母方壶长痛悼！我在大荒正闭门，忽惊天外得逢君。渡江温峤重相见，裨海邹生一论文。中华可叹今迟暮，异人不出终沈痼。功名无由汗马开，英雄多少儒冠误。君不见辛幼安，旌旂归宋犹退閒？我生况难作此梦，壮怀耗矣空汍澜。先生虽未得盘礴，犹欣后起能鹰搏。乾坤虽老有所娱，丝竹中年差不恶。嗟余今生长此伧，唾壶击碎声彭觥，望汉如望登天庭。万里向风常太息，何时鼓舵从先生！
将泛海入中华作
作者：洪繻
朝代：清

飙轮发出东瀛东，台湾水与吴淞通。五岳三山禽庆志，五湖四海范蠡风。久闭岛上如樊笼，山水瑟瑟无欢悰。有树髡比湘君赭，有石血见秦鞭红。欲向方壶觅员峤，奈无黄平、乏赤松。放棹沧溟游万里，此行或遇东王公。中原今已霸图空，龙蟠虎踞空匆匆。碧水千回留古迹，青山一发馀高踪。我从世外追温伯，有目不送南飞鸿。拌以双屐踏万里，一蹑岱顶登高嵩。昂头缈缈白云峰，手撷仙人青芙蓉。归来袖里乾坤大，游筇且化葛陂龙。
将游中华作
作者：洪繻
朝代：清

将老再行迈，竟作万里游。此意同矍铄，恨无勋业酬！栖栖入□山，远与禽向俦。向禽亦何易，踪迹巢、许侔。尧、舜今已没，洪水自东流。我为乘桴客，翻向陆中浮。陆中诚阻艰，尚有桃源留。沧海浅更涸，巨鱼日吞舟。六鳌沈蓬山，一去不可求。我欲穷天阙，安得昆崙邱！中原轩辕都，胜迹神禹州。乾坤虽莽莽，轨路自悠悠。列子御风行，域外期一周！
将游珠潭路上即事二首
作者：洪繻
朝代：清

一径上危峦，行行五十里。遥望触口山，近见浊溪涘。浊溪如瞿塘，洪流不见底。触口如龙门，两山相对峙。一过浊水村，草岭连天起。回视所来山，复在深壑里。山上复有山，水中复有水。浊溪合清溪，渭源涉泾委。暮入集集街，轻车如风驶。四山锁千家，中峰结虚市。夜来雨声多，溪声喧人耳。曙色入高楼，云白天光紫。我心急看山，冒雨行不止。此去山路艰，有似盘云栈。峭壁摩深溪，摩崖行一线。碧山号青城，悬泉落白涧。飞瀑奔长空，雪花成匹练。不到石门峰，宛睹匡庐面。再见浊水溪，穿山去如箭。阴晴无定间，山容千万变。百险遇一夷，神舒目犹眩。覆崖似破钟，云根系天半。我行云窟中，梁悬山忽断。舆夫行伛偻，林麓纷迷漫。路入水里坑，渐觉岚光散。过溪矗危峰，峨峨凌霄汉。
将游珠潭路上即事二首·其一
作者：洪繻
朝代：清

一径上危峦，行行五十里。遥望触口山，近见浊溪涘。浊溪如瞿塘，洪流不见底。触口如龙门，两山相对峙。一过浊水村，草岭连天起。回视所来山，复在深壑里。山上复有山，水中复有水。浊溪合清溪，渭源涉泾委。暮入集集街，轻车如风驶。四山锁千家，中峰结虚市。夜来雨声多，溪声喧人耳。曙色入高楼，云白天光紫。我心急看山，冒雨行不止。
将游珠潭路上即事二首·其二
作者：洪繻
朝代：清

此去山路艰，有似盘云栈。峭壁摩深溪，摩崖行一线。碧山号青城，悬泉落白涧。飞瀑奔长空，雪花成匹练。不到石门峰，宛睹匡庐面。再见浊水溪，穿山去如箭。阴晴无定间，山容千万变。百险遇一夷，神舒目犹眩。覆崖似破钟，云根系天半。我行云窟中，梁悬山忽断。舆夫行伛偻，林麓纷迷漫。路入水里坑，渐觉岚光散。过溪矗危峰，峨峨凌霄汉。
将远游，在台北路作
作者：洪繻
朝代：清

我家傍海隅，常闻风涛作。去山二十里，不见青山壑。有时见山容，足已涉城郭。此行向中华，万山将笼络。不图台北路，群峰先崿崿。有如赴汪洋，河伯先海若。路出香山间，海山俱寥廓。四水望西流，连山自东落。山水交潆洄，红尘供插脚。我车风雷驰，我神尻轮跃。一出鸡笼山，一身脱尘缚。俯仰洪渡中，天地入冥漠。
山后即事二首
作者：洪繻
朝代：清

处处箐篁密，人番溷错居。鹿场秋出猎，鲛岛夜停渔。月大青山近，星稀碧海虚。忽惊峰嶂赤，烧火起箖烟。猎户连丁灶，藤寮石火敲。蒸林樟出脑，炼水角成胶。熊爪惊穿树，麋茸逐解苞。凶番雕面见，颅骨满居巢。
山后即事二首·其一
作者：洪繻
朝代：清

处处箐篁密，人番溷错居。鹿场秋出猎，鲛岛夜停渔。月大青山近，星稀碧海虚。忽惊峰嶂赤，烧火起箖烟。
山后即事二首·其二
作者：洪繻
朝代：清

猎户连丁灶，藤寮石火敲。蒸林樟出脑，炼水角成胶。熊爪惊穿树，麋茸逐解苞。凶番雕面见，颅骨满居巢。
屿上即景二首
作者：洪繻
朝代：清

骑危一望碧挣摐，沙觜涛头走怒泷。眺海云生红土岭，看山日挂绿萝窗。帆风鲨艇趋澎澳，驶浪乌艚上浙江。万里汪洋空极目，天涯何处认闽邦！
岁暮不憀，忽得李二垂危之信
作者：洪繻
朝代：清

独居困穷愁，寒冬逼岁暮。心绪郁不纾，无处展幽步。天末怀友朋，又闻故人故。寥寥知己间，晨星随薤露。空林野鸟啼，回车哭歧路。日作伤心人，出门倦会晤。李生我石交，忽焉通尺素。言在垂死中，欲待巨卿顾。肝肠寸寸摧，手足忙无措。故旧难复得，新交多舛互！向秀山阳心，处仲黄垆慕。日暗雪霏霏，哀情谁与诉！
岛上
作者：洪繻
朝代：清

岛上事萧萧，重关阻客轺。云封闽海雨，水落浙江潮。淡菜高丽脆，樱花日本娇。谁营南北路，十载始通桥？
岛上本事四首
作者：洪繻
朝代：清

见说江南好，谁知海外奇！一天环一岛，万嶂碧琉璃。海外更无海，山中复有山。鹿麋千岁角，松树万年斑。年来沧海浅，津路亦生桑。万点鲛人泪，明珠夜不光！不道深山里，更扬大海尘。烂柯秦地客，煮石葛天民。
岛上本事四首·其一
作者：洪繻
朝代：清

见说江南好，谁知海外奇！一天环一岛，万嶂碧琉璃。
岛上本事四首·其三
作者：洪繻
朝代：清

年来沧海浅，津路亦生桑。万点鲛人泪，明珠夜不光！
岛上本事四首·其二
作者：洪繻
朝代：清

海外更无海，山中复有山。鹿麋千岁角，松树万年斑。
岛上本事四首·其四
作者：洪繻
朝代：清

不道深山里，更扬大海尘。烂柯秦地客，煮石葛天民。
岛咏二首
作者：洪繻
朝代：清

孤岛云烟异，戎风丧海邦。西航无两粤，东载失三江。鱼鸟魂难定，蛟龙气不降。家家空汉腊，久矣语言哤。骈杀及狉獉，深山亦劫尘。禽残桑下雊，狝尽郭东㕙。洞穴无安土，穷荒有剧秦。时时枪炮震，知是剿番民。
岛咏二首·其一
作者：洪繻
朝代：清

孤岛云烟异，戎风丧海邦。西航无两粤，东载失三江。鱼鸟魂难定，蛟龙气不降。家家空汉腊，久矣语言哤。
岛咏二首·其二
作者：洪繻
朝代：清

骈杀及狉獉，深山亦劫尘。禽残桑下雊，狝尽郭东㕙。洞穴无安土，穷荒有剧秦。时时枪炮震，知是剿番民。
崇武观渔歌
作者：洪繻
朝代：清

如山波涛蔽天际，叶叶舟为浮波系。千樯万网烟水间，网得大鱼高于山。以鱼钓鱼巧作饵，鱼傍舟行不知避。港湾鱼小海鱼肥，随潮暂远暂忘归。日暮风云四海黑，昏迷天地波无色。渔人由来海为家，东西南北亦嗟呀！泼刺鳣鲔与鲿鲨，行行不但摸鱼虾。舟头时有鳌梁度，橹为摇曳波心路。云中或见龙爪张，舟为回避向汪洋。停舟偶到乌龟屿，千尾万尾纷纷举。驶帆远过澎湖沟，大鳞、细鳞水际浮。出海小舟傍大舟，小者打桨、大者流。岁岁为渔逐海利，直从闽海到温州。出没烟波忘餐饭，天寒一饮当穿裘。雨中蓑衣兼箬笠，群鱼结队争呷唼。舟人雨中为畏途，渔人雨中为利涉。冬尽岁残不归来，生成海上事游猎。大鱼为盐小鱼乾，天青日赤鱼满滩。小鱼腌脍大鱼刓，割鱼曝炙肉团团。网得鲂鱼味尤美，削肉渡海作甘旨。春晴放棹始回归，归到家中妇子喜。贩鱼过海收厚利，愿君莫厌风波靡！君不见西夷捕鲸碧海中，冰山万仞无旭红。火轮冲冰或粉碎，牵出长鲸高隆隆。又不见夷人捕鲸卖鲸油，烛龙下照夜不幽。海上烟樯日磅礴，任公大鱼三载求。人生牟利忘蹭蹬，地上风波尤凌竞。我来崇武观打鱼，渔人起我望洋兴。渔人低头听我歌，我歌月色满山多。山下潮声夜深起，回望台天淼淼水。
帝京篇
作者：洪繻
朝代：清

环山负海金汤城，蓊葱佳气连五陵。阊阖天扉洞然訇，冕旒玉璪真人升。真人旄钺森崒嵂，虎贲貂蝉侍从出。屏藩贡使竞拜呼，帷幄重臣参密勿。甲仗千群出校场，星躔雾旆过长杨。铁驷神军铜鼓队，佽飞骑士羽林郎。平生不到帝京路，想见帝京磐石固。阿房五丈绣旗风，金人十二铜盘露。帝京崔巍不可名，海若山灵为拱护。控制寰中朝四夷，隆隆王气曾几时。校猎犹存票骑部，宿卫犹用阴山儿。犹忆将军逾雪岭，犹闻戈舰下昆池。岂道盛衰争一瞬，周游无复穆王骏。穆王一去昆崙邱，昭王不复汉水舟。九鼎重轻得轻问，观兵直望周京留。伊昔太平称全盛，胡越天骄奉吾令。绝域殊方文教敷，远海重洋玉帛聘。吾王有道九译通，重熙累洽闾阎庆。旧事去今未百年，谁知强弱等天渊。万里神州一线延，东西烽燧生狼烟。无复铭功上耆连，无复扬威上楼船。泥马铜驼足痛心，令人悲想云台贤。可怜肉食无远图，欲施西学为典模。不击祖生渡江楫，惟画王郎召鬼符。翎飘孔雀项东珠，朝衣衮衮工步趋。马前呼驺后除道，时平意气凌千夫。去年妖氛风鹤警，争欲还山全首领。老成不去运奇谋，割地求和称存郢。吁嗟燕云壮士多，大风起兮今奈何。长安落日无望处，京城如漆高峨峨。
幼春邀过罩雾，喜晤其叔林十
作者：洪繻
朝代：清

十年眺雾山，一朝登君户。入门不识谁主宾，纷攫诗书同茹吐。君家阮叔在堂前，长揖话旧问劳苦。入夜挑灯明月光，瀹泉煮茗论今古。朝来为指屋后山，山中有亭兼有圃。共向山头泛棹行，归来君叔笑相侮。问余袖中携何诗？将毋当作看山谱！看山、看雨住亦佳，有朋、有酒狂相舞。留我暂为北堂宾，羡君长作东山主！他时鹿渠得再来，此间燄峰犹可数。万仞起白云，余怀能挹取。
座上赋赠林十
作者：洪繻
朝代：清

南风送君来，复欲送君去。溪口茫茫云，山头重重树。去年见君时，莺啼花满路。今年君来过，落花乱无数。麦秋风正凉，相逢各道故。君今隐芦墩，为农老朝暮。入山虽不深，避俗已得趣。课芸即为诗，劝耕亦寻句。种秫三十区，陶家备酒具。竹林有阿咸，时来相亲附。每于畎亩中，白云聚朋屦。君诗学襄阳，令人生遐慕。携家鹿门山，青年竟高步。缔交我独初，谈心坦怀布。昔日入中原，邮书当面晤。航海去复回，屈身为井鲋。功名付悠悠，不食甘匏瓠。即今离乱馀，寓公随处寓。云山异昔时，人物无孑煦。鞭扑马牛忙，催敲鸡犬惧。竭泽苦猎渔，挈瓶艰挹注。读书最萧条，无以供租赋。况又干戈年，时时求委输！兵连与祸挐，乾坤纷鼓铸。壮士孰为牺，吾徒皆守兔。桃源不可期，栗里君小住。今日偶逍遥，行踪冲罩雾。迢递到鹿溪，轻车来如骛。向余索诗编，吟声出韶濩。理乱了不闻，忧乐复何顾！相对两诗囚，书城搜积蠹。高歌十宜楼，「南华」生解悟。明朝送君行，报余须尺素！
归乌
作者：洪繻
朝代：清

燹火楼台后，林间乌夜栖。旧时风景好，犹自尽情啼。
役夫叹
作者：洪繻
朝代：清

生作路旁尘，死作岩下土。白日惨不温，照见役夫苦。役夫来自东，见山两眼红，茧足万山中。役夫来自西，有足自行地，未尝越山溪。役夫来自北，呜呜复唧唧。城人入深山，如鱼落罟罭。役夫来自南，南热寒不堪。入山逢阴雨，僵绝六有三。山途况险恶，溪深石崿崿。肩头负重担，未行足已弱。长官图勋阶，民番填沟壑。只有役夫苦，谁识从军乐。西人驱向东，东人驱向西。饥暍受鞭扑，不异犬与鸡。毒疠中人身，仆地烂如泥。一死无消息，望绝母与妻。来时敛金钱，比闾供行李。死者不求生，生者且困死。骨积空山坑，泪满浊溪水。奈何辟番疆，使我至于此。他日青山碑，忍以赤血纪。
役夫行
作者：洪繻
朝代：清

瘴气蒸成万峰赤，悬崖洒遍猩血色。深箐万古无人行，只今道路开荆棘。路在千山万山中，壑深无底涵虚空。藤萝尚带洪荒气，炮火横施开凿工。开凿未已驱人上，征夫前泣后夫望。手足作车尻作轮，狞雨盲风催转饷。热气烁人成乳饴，冷气中人成僵尸。毒湿渍人为腐脾。天惊地塌雷霆起，复有破石堕空糜躯肌。昔日中华全盛时，讨番役人人不知。黄金布地士争赴，岂似今日驱人供熊罴。兵卒三千夫十万，中央南北搜罗遍。弱者输赀壮输身，迭番践更急于电。闻道溪中产水晶，复企山中生金英。可怜膏血换空地，一寸茸茸原野万骨撑。长林一过无日暧，危峰再去有冰块。五月穿裘困雪山，万夫痛涕至天晦。问渠于此何不逃，渠言无处匿蓬蒿。商鞅保甲诛连坐，惠卿手实吹毫毛。呜呼，闾阎何事求安堵，此间法比连环弩。吉网罗钳匪所思，虎苛蛇敛不堪睹。相逢尽觉无人形，山头日作青燐青。莫怨灾星散平地，试看炮雨穿林冥。
徐城西访燕子楼二首
作者：洪繻
朝代：清

葳蕤锁落已千秋，当日无人燕燕愁。被冷香消霜月夜，我来无梦亦登楼。白杨红粉久成灰，我向城西访古回。太息岳阳鸿雁尽，楼头燕子不归来！
徐城西访燕子楼二首·其一
作者：洪繻
朝代：清

葳蕤锁落已千秋，当日无人燕燕愁。被冷香消霜月夜，我来无梦亦登楼。
徐城西访燕子楼二首·其二
作者：洪繻
朝代：清

白杨红粉久成灰，我向城西访古回。太息岳阳鸿雁尽，楼头燕子不归来！
忆昔日航海感赋
作者：洪繻
朝代：清
体裁：古风

忆昔饱帆出台湾，一瞥已过澎湖间。千里、万里海色尽，又看山色入闽山。山山重叠虎门关，束缚波涛锁烟鬟。茫茫一海枕群峦，入港豁露青山颜。高台峻垒枪炮环，战场已过馀疮瘢。城郭险距青天半，制船巨厂成市阛。我时停泊泛小艇，登山四顾天地宽。风雨独凭酒楼望，烟波忽送千舟还。一夕乘流向闽郭，钓龙台古壁巑岏。泉亭茶榭闻歌管，楚些越歈杂悲欢。出闱夜上乌石冈，中秋城月大于盘。望月兴阑长太息，何时获遍五岳看！浙、吴咫尺不能到，秦、蜀微茫更无端。是时人物乐升平，未料沧桑有翻澜。胸中私愿冀一遂，要当骑鹤上长安。岂知此景犹眼前，闽城不到十馀年。瀛海已变千桑田，埋头顿似藏九渊。一望江山色如赭，每闻花鸟泪犹泉。莽莽市朝落残局，沈沈人世随逝川。投河已愧申屠狄，蹈海尤惭鲁仲连！亦欲化鹤归辽天，辽东华表迷荒阡。当时犹自悲落拓，只今何处伤沦涟！盛衰兴废真一瞬，回头万事云霄悬。往迹旧游何可问，海上日日扬尘烟。
忆昔日航海感赋
作者：洪繻
朝代：清

忆昔饱帆出台湾，一瞥已过澎湖间。千里、万里海色尽，又看山色入闽山。山山重叠虎门关，束缚波涛锁烟鬟。茫茫一海枕群峦，入港豁露青山颜。高台峻垒枪炮环，战场已过馀疮瘢。城郭险距青天半，制船巨厂成市阛。我时停泊泛小艇，登山四顾天地宽。风雨独凭酒楼望，烟波忽送千舟还。一夕乘流向闽郭，钓龙台古壁巑岏。泉亭茶榭闻歌管，楚些越歈杂悲欢。出闱夜上乌石冈，中秋城月大于盘。望月兴阑长太息，何时获遍五岳看！浙、吴咫尺不能到，秦、蜀微茫更无端。是时人物乐升平，未料沧桑有翻澜。胸中私愿冀一遂，要当骑鹤上长安。岂知此景犹眼前，闽城不到十馀年。瀛海已变千桑田，埋头顿似藏九渊。一望江山色如赭，每闻花鸟泪犹泉。莽莽市朝落残局，沈沈人世随逝川。投河已愧申屠狄，蹈海尤惭鲁仲连！亦欲化鹤归辽天，辽东华表迷荒阡。当时犹自悲落拓，只今何处伤沦涟！盛衰兴废真一瞬，回头万事云霄悬。往迹旧游何可问？海上日日扬尘烟。
志别四首，送悦秋先生归唐
作者：洪繻
朝代：清

蓬岛逢君又送君，差堪臭味不莸薰。愧无居士鸡林赋，漫有邹生裨海文！犹得故交心似水，再瞻前辈气如云。倘能御李同车去，故国江山即梓枌！
怀蓝襄毅
作者：洪繻
朝代：清

海疆起戎马，七日陷全台。争望王师至，慷慨蓝侯来。舟楫上鲲身，风利布帆开。指挥悉如意，澄清见将才。小丑不足数，大敌何有哉！海岱千里间，事后薙蒿莱。最难戎幕里，帷幄储真材。鹿洲蓝先生，文治佐鸿裁。至今海山际，文章达上台。谁知陵谷事，扫地如尘埃！怀古心滋戚，感时心愈哀。当初凭眺地，处处生莓苔。三年兵燹内，楼舍为煤炱。礼乐亦已废，坛庙况又灾。鲁国有诸生，抱器耻徘徊。招魂望漳浦，酌酒祭一杯。
怆怀身世感赋
作者：洪繻
朝代：清

东坡三十九，已悼劳生半。陆机四十年，亦起逝者叹！我更逾三秋，微尘与绁绊。出处无可言，沈沦不胜怨！历历数游踪，爪泥真汗漫。北过荷兰城，南登延平观。航海三、四回，不离闽海岸。东望山阻深，西归海中断。功名等云烟，科第失风汉。岁岁秋风生，空作去来雁。春雨长安花，无由走马看。偶歌梁甫吟，时鼓稽康锻。冷食闭门齑，热谢因人爨。万卷当百城，频年惟伏案。气尽处笼鹰，身是栖篱鴳。嗟嗟长夜中，不能得一旦！身世方沈湮，时世忽危乱。海岛早沧桑，瀛洲大麋烂。干戈似猬毛，民庶纷鲁窜。诗书既焚烧，衣冠亦涂炭。耆旧半云流，朋侪又雨散。世异人已非，星移物复换。顾我贱头颅，奈何蒙此难！忽忽栖山中，悠悠吟泽畔。
悼林乃营并及诸亡友
作者：洪繻
朝代：清
体裁：古风

总角之交五、六君，存者如星散如云。如何一年弱一个，数到林逋泪已纷。三施、二张、杨、丁、李，其间汝南最超群。令威亦具神仙骨，化鹤一去遗榆枌。又有廖、许及陈、蔡，同安古辈杨鸿文。三水诗人梁钝翁，典型尤遽痛虎贲。其一老者杨广文，溘先朝露谁告存！及门数子亦堪悯，何笔、洪文并足论。临终百里待师友，雾车风马吾宗闻。邦瘁人亡痛已矣，胡为招尽林皋魂！林君订交尤最早，潦倒无成最蹇屯。遭丧我忝脱骖列，求友君从刎颈抡。往时令兄推善画，古壁下笔烟云分。墓门宿草今十载，残缣断墨风雨吞。遗孤虽在殊零落，与君幼子成弟昆。哀君病不在寝室，吊君死不返里门！如斯逝者如沤幻，使余有泪难手扪。平生无限知己痛，因君一夜雨倾盆。
悼林乃营并及诸亡友
作者：洪繻
朝代：清

总角之交五、六君，存者如星散如云。如何一年弱一个，数到林逋泪已纷。三施、二张杨、丁、李，其间汝南最超群。令威亦具神仙骨，化鹤一去遗榆枌。又有廖、许及陈、蔡，同安古辈杨鸿文。三水诗人梁钝翁，典型尤遽痛虎贲。其一老者杨广文，溘先朝露谁告存！及门数子亦堪悯，何笔、洪文并足论。临终百里待师友，雾车风马吾宗闻。邦瘁人亡痛已矣，胡为招尽林皋魂！林君订交尤最早，潦倒无成最蹇屯。遭丧我忝脱骖列，求友君从刎颈抡。往时令兄推善画，古壁下笔烟云分。墓门宿草今十载，残缣断墨风雨吞。遗孤虽在殊零落，与君幼子成弟昆。哀君病不在寝室，吊君死不返里门！如斯逝者如沤幻，使余有泪难手扪。平生无限知己痛，因君一夜雨倾盆。
意难忘 感事二首 其一
作者：洪繻
朝代：清
体裁：词

一梦黄粱，看世情似水，断尽人肠；江山馀琐屑，云物换苍茫。天黯黯，海浪浪，是黑劫红羊。最不堪，故乡花草，都付斜阳。中原举目凄凉，问伊谁破碎，失却金汤？回头非锦绣，转瞬见沧桑！尘扰扰，事忙忙，岂电火流光！叹此生，蓬莱已隔，又作伧荒！
意难忘 感事二首 其二
作者：洪繻
朝代：清
体裁：词

剩水残山，只斜阳一角，多少蜗蛮；马嘶金谷树，车断穆陵关。沧海外，软尘间，谁似我闲闲！不肖躯，人丛溷迹，未是殷顽。年来泪作朱殷，回头思故国，望断刀镮。天长浑似发，地缺竟成弯。时已去，鹤空还，有城郭阑珊。好男儿，鬓眉镜里，照见惭颜。
意难忘·感事二首
作者：洪繻
朝代：清

一梦黄粱，看世情似水，断尽人肠；江山馀琐屑，云物换苍茫。天黯黯，海浪浪，是黑劫红羊。最不堪，故乡花草，都付斜阳。中原举目凄凉，问伊谁破碎，失却金汤？回头非锦绣，转瞬见沧桑！尘扰扰，事忙忙，岂电火流光！叹此生，蓬莱已隔，又作伧荒！剩水残山，只斜阳一角，多少蜗蛮；马嘶金谷树，车断穆陵关。沧海外，软尘间，谁似我闲闲！不肖躯，人丛溷迹，未是殷顽。年来泪作朱殷，回头思故国，望断刀镮。天长浑似发，地缺竟成弯。时已去，鹤空还，有城郭阑珊。好男儿，鬓眉镜里，照见惭颜。
感事
作者：洪繻
朝代：清

千古极沧桑，华夷杂犬羊。长天生苜蓿，远海接鸿荒。地阻虚闽、粤，时危变汉、唐。羁留寰宇外，晦迹得昂藏！
感事和韵
作者：洪繻
朝代：清

不见苌弘碧血腥，江山离乱杜陵经。相逢白发黄倪辈，尽是饥鸠老鹄形。海沸三年珠屿黑，天烘一角火峰青。涛声远远蛟龙啸，日夕楼头当哭听。
感事，寄杨广文鸿图翁三首
作者：洪繻
朝代：清

大海波沦万斛尘，桃源买棹尚迷津。烂柯拌作观棋客，顽铁浪成铸错人。四壁有书慵过眼，千秋无分欲藏身！此间隔尽蓬莱路，日晚望洋远水皴。河山举目日酸辛，沧海漫然理钓缗。杜甫不忘天宝恨，陶潜长署义熙民。伧荒有路须归晋，淫浸吾生一避秦。洗耳不闻人世事，不妨傲骨不怆神！低眉短气是儒绅，我已因人付笑嚬。卧榻唯将书作伴，浮家不与世为亲。深渊无处舒蟠蛰，勺水何妨寄泳鳞。且幸苍天庇閒散，炎灰安稳远昆岷。
感事，寄杨广文鸿图翁三首·其一
作者：洪繻
朝代：清

大海波沦万斛尘，桃源买棹尚迷津。烂柯拌作观棋客，顽铁浪成铸错人。四壁有书慵过眼，千秋无分欲藏身！此间隔尽蓬莱路，日晚望洋远水皴。
感事，寄杨广文鸿图翁三首·其三
作者：洪繻
朝代：清

低眉短气是儒绅，我已因人付笑嚬。卧榻唯将书作伴，浮家不与世为亲。深渊无处舒蟠蛰，勺水何妨寄泳鳞。且幸苍天庇閒散，炎灰安稳远昆岷。
感事，寄杨广文鸿图翁三首·其二
作者：洪繻
朝代：清

河山举目日酸辛，沧海漫然理钓缗。杜甫不忘天宝恨，陶潜长署义熙民。伧荒有路须归晋，淫浸吾生一避秦。洗耳不闻人世事，不妨傲骨不怆神！
感咏
作者：洪繻
朝代：清

何处桃源世外天，天风吹去钓鱼船？扬尘海上曾经见，又到蓬莱浅水年！
感怀十二首
作者：洪繻
朝代：清

蓬莱城市阅兴亡，戎马当时一战场。万古衣冠为赘痏，百年文物付伧荒。几茎头发留遗种，不世心怀郁倒藏。谁道我生今似此，中途摧折尽刚肠！破碎山河负此生，未寻春梦已无情。人将南渡望温峤，我把西归谢子卿。耻向金门谋索米，渴于玉海待澄清！世途若有回机日，老大还须学请缨。
感怀十二首·其一
作者：洪繻
朝代：清

蓬莱城市阅兴亡，戎马当时一战场。万古衣冠为赘痏，百年文物付伧荒。几茎头发留遗种，不世心怀郁倒藏。谁道我生今似此，中途摧折尽刚肠！
感怀十二首·其二
作者：洪繻
朝代：清

破碎山河负此生，未寻春梦已无情。人将南渡望温峤，我把西归谢子卿。耻向金门谋索米，渴于玉海待澄清！世途若有回机日，老大还须学请缨。
感怀，寄郑毓臣闽中
作者：洪繻
朝代：清

行年戚迟暮，绿鬓悽已皓。坐看儿女长，起视形容槁。每月吹天风，频频望有昊。浮世沧桑更，中原乾坤老。到处有蓬蒿，逢人叹潦倒！此地灾患多，尤恐不常保。浮沈托伧荒，踪迹近舆皂。身世一毛轻，中心百忧捣。长风天地飘，愁怀不可扫。祥凤窜荆榛，妖鲸宰蓬岛。羡君闽海游，如入山阴道。得尝武夷茶，胜啖安期枣。嗟余在此间，腼颜向洞獠。蹩躠罗网中，脱身恨不早！林泉养懦夫，江山落衰抱。因君豁壮怀，沧波流浩浩。临风寄短诗，白日方东杲。望望钓龙台，莫道归来好！
感愤时事，再赋
作者：洪繻
朝代：清

衮衮诸公如傀儡，朝求神仙夕尚鬼。堂堂衣冠不自存，苦把貂蝉续狗尾。叶公好龙已非龙，乃好殊俗小雕虫。钩辀口舌成才隽，胪列皮毛为化工。有兴不浅是老子，无物可观信恼公。呜呼中法能求实，随处可生新艺术。不然西法亦腐烂，覆辙后先总如一。君不见西国亦有弱与强，强者不少兴与亡？刻舟求剑去已远，胶柱鼓瑟宁非伧！自丧黄钟宝康瓠，实弃苏合亲蛣蜣。我谓有道兴征伐，蚩尤终不敌轩皇。
感望四首
作者：洪繻
朝代：清

世路迂回入渺茫，浮生今竟识沧桑！贯胸国已无王会，披发人皆下大荒。百二河山馀瓦砾，三千城郭落风霜。从兹莫过誇高蹈，小隐依然在故乡！东来不见旧梯航，故国依稀入望长。秦地埋头梁苑客，汉家俯首夜郎王。九边荒徼残云白，万里中原落日黄。此后未知何处去？穷愁多泪在沅湘。
感望四首·其一
作者：洪繻
朝代：清

世路迂回入渺茫，浮生今竟识沧桑！贯胸国已无王会，披发人皆下大荒。百二河山馀瓦砾，三千城郭落风霜。从兹莫过誇高蹈，小隐依然在故乡！
感望四首·其二
作者：洪繻
朝代：清

东来不见旧梯航，故国依稀入望长。秦地埋头梁苑客，汉家俯首夜郎王。九边荒徼残云白，万里中原落日黄。此后未知何处去？穷愁多泪在沅湘。
感梅
作者：洪繻
朝代：清

处处瘴氛生，桃花难得洁。寒来一树梅，不染猩红血。
戒烟长歌
作者：洪繻
朝代：清

人生嗜好各有偏，昔者为酒今为烟。通脱俱能适我兴，迷溺乃足生彼瘨。酒可合□可颐养，下饫渔樵上神仙。奇士、隐士或赖醉中传，嗜之灭顶而流涎。遂有丧性家国捐，归咎于酒何为焉！譬之于食色，乐而过之亦致愆。我生于世百无嗜，独有书味结寄缘。宋艳班香供吮嗽，经腴史液相缠绵。閒来偶吸罂粟髓，恰如客思莼菜然。写意聊作消閒计，心不在此等谈玄。床头金灯伴玉管，藉作藜光年复年。亦愁食痂成夙癖，旬日匝月辄舍旃。凌云吐气豪千尺，未许尤物长熬煎。况思调鼎上金殿，复愿饮冰到居延。一杯、一酌且须断，宁忍烟霞痼癖卧寒毡！虽未作监兼作戒，早已忘蹄又忘筌。自从世界变腥膻，燹火劫灰焚大千。恶氛炎燀不可扫，瘴烟毒雾镇相连。九霄无路餐金瀣，半世空劳炼汞铅。自叹此身已废朽，遂将此事托逃禅。古人有托隐于酒，我今何妨隐于烟。收拾青云付灰烬，壮心缕缕管中牵。芙蓉城主石曼卿，金粟堂身李青莲。末路英雄无退步，喷■愤气填坤乾。小榻一椽书百卷，枕藉拌作瓮中眠。谁知时俗有洗涤，争伐髓毛争磨镌，禁烟争问到吾边！吾聊从俗佩韦弦，戒之连日喜安便。不如俗鼻有涕涟，不同俗态有痫颠。无众生相无我相，脱然一笑破万缠。但是长夏难排遣，终日废閒空手心悬悬。此物费吾无多钱，吾姑执此胜执鞭。陆沈于世何所望，吸风饮露一寒蝉。援我自有「传灯录」，慎毋嗔我为矫虔，我于此中获洞天。
打鹿行
作者：洪繻
朝代：清

崱屴千峰复万峰，峰峰如剑向人摐。密密藤萝看不见，中有千年鹿养茸。一群狰狞出苍狗，林中三鹿五鹿走。腥风恶兽踯躅奔，山猪趋前熊趋后。猎人持枪林中藏，不期中肩期中首。负枪复向云雾中，穷冬莽莽生悲风。扪壑攀岩作猱上，艎榛但见青濛濛。逐鹿深山道，山深惟荒草。相传上有琼瑶台，复说中有金银岛。逐鹿不知山浅深，时时路傍逢洞獠。洞獠深居穷崖阴，逢人杀人无人心。猎人见獠如见鹿，獠群鬨散如惊禽。打鹿取藏涧中水，或杂黄獐兼野豕。十日挈出向冰壶，肠肉既佳味亦美。身带山中烟瘴归，归到家中与妇子。焙肉把酒共酣呼，鹿臭在衣血染须。鹿蹄可以换斗米，鹿茸可以市珍珠。鹿角熬胶养身躯，打鹿之乐何如乎。打鹿不畏苦，使余从军气如虎，汉家狗屠视如土。
扬州纪游
作者：洪繻
朝代：清

扬州风景名古今，我渡大江随处寻。二十四桥无可问，虹桥烟月尚沉沉。剪风横渡大江水，又渡瓜洲四十里。侧看文峰宝塔湾，兼行淮浦伊娄市。乘舟直向广陵城，胜概淮东居上程。蘼芜城北隋堤草，冷落城中玉观琼。隋炀已渺雷塘路，史公尚见梅花墓。小金山傍瘦西湖，湖心寺对湖边渡。蜀冈蜀井邵伯阡，风流尚在欧苏先。三分明月二分柳，第一平山第五泉。我行已过竹西远，我来无复珠帘捲。青楼早绝扬州梦，迷楼不见隋家苑。淮南江北接邗沟，城东一水入真州。夫差阿◆豪华歇，祇有杨花逐水流。离宫别馆居何许，邗江亦失芙蓉渚。萤火已非古昔光，鸡声漫说陈隋语。
报家韫岩孝廉信，并谢见赠苏紫笔、眼镜袋二首
作者：洪繻
朝代：清

岁岁鱼书到海滨，伧荒何幸故交亲！此生愿掷班超管，举目难遮庾亮尘。翰墨因缘君爱我，褷缡眼界我思人。乱中未老头先秃，惭愧琅函入盼新！海外怀人路窅冥，感君投赠意丁宁！毛锥藏颖头犹紫，瑶镜韬光眼孰青！记得江湖新岁月，贮来京阙旧霜星。亦知食肉原无相，惆怅风尘一瞬经！
报家韫岩孝廉信，并谢见赠苏紫笔、眼镜袋二首·其一
作者：洪繻
朝代：清

岁岁鱼书到海滨，伧荒何幸故交亲！此生愿掷班超管，举目难遮庾亮尘。翰墨因缘君爱我，褷缡眼界我思人。乱中未老头先秃，惭愧琅函入盼新！
报家韫岩孝廉信，并谢见赠苏紫笔、眼镜袋二首·其二
作者：洪繻
朝代：清

海外怀人路窅冥，感君投赠意丁宁！毛锥藏颖头犹紫，瑶镜韬光眼孰青！记得江湖新岁月，贮来京阙旧霜星。亦知食肉原无相，惆怅风尘一瞬经！
招隐六章
作者：洪繻
朝代：清

古人轻荣华，脱组山中去。常恐世人知，白云最深处。我本谋世人，何慕猿鹤御。祇因天地非，不觉尘途淤。商山有紫芝，采之终朝茹。卧听寒泉鸣，起视霜天曙。入山一以深，遂生古薇蕨。采之无所贻，食之甘如鳜。孟春草木多，生机常泼泼。回首望乡闾，棘荆生庭闼。居者罹忧患，去者为蹙额。何为溷世人，盗泉以疗渴！章甫适越邦，衣裳居裸国。虽不相往来，未免相疑惑。南山有雾豹，非时长晦匿。知几有哲人，焉可被时识！时世日以非，浮光日以昃。故里等殊方，瀛海同荒僰。去去勿复迟，前山足登陟！
招隐六章·其一
作者：洪繻
朝代：清

古人轻荣华，脱组山中去。常恐世人知，白云最深处。我本谋世人，何慕猿鹤御。祇因天地非，不觉尘途淤。商山有紫芝，采之终朝茹。卧听寒泉鸣，起视霜天曙。
招隐六章·其三
作者：洪繻
朝代：清

章甫适越邦，衣裳居裸国。虽不相往来，未免相疑惑。南山有雾豹，非时长晦匿。知几有哲人，焉可被时识！时世日以非，浮光日以昃。故里等殊方，瀛海同荒僰。去去勿复迟，前山足登陟！
招隐六章·其二
作者：洪繻
朝代：清

入山一以深，遂生古薇蕨。采之无所贻，食之甘如鳜。孟春草木多，生机常泼泼。回首望乡闾，棘荆生庭闼。居者罹忧患，去者为蹙额。何为溷世人，盗泉以疗渴！
拨闷四首
作者：洪繻
朝代：清

潇洒风怀杜牧之，几回猛省读书时。不关造化閒花草，无补民生细茧丝。竟体芳兰骚客意，销魂金粉美人辞。聊应洁癖将蝉比，饱露餐风最上枝。
援道殍志感
作者：洪繻
朝代：清

茕茕有老妇，委作道旁喂。无名登尺册，收容有同罪。保甲连坐条，斯言非汝绐。闻汝丈夫子，身材亦磊磈。避乱逢倭兵，竟作刀边醢。老妇无所依，流离成冗猥。身体罹残疾，病容日腲腇。视之怀为伤，赠之以货贿。茫茫天地间，转轮为苦海。沉溺彼何人，悲声有馀欸。济物须乐施，厚费宜无悔。常持此寸心，聊以补真宰。
故垒
作者：洪繻
朝代：清

故垒歌番曲，凄凉不可听！无多古时树，伤心乱后青！
斋中即景
作者：洪繻
朝代：清

四围风月一灯悬，帐里芙蓉小洞天。邺架书堆群玉府，皇图壁挂九州烟。东洋髹漆西洋绣，南海玻璃北海毡。又有巨文三万轴，自家织锦胜湖川。
斗米叹
作者：洪繻
朝代：清

斗米易钱钱一囊，台湾未闻此奇荒。闻之自古疑荒唐，不意年来屡屡尝。今年米价尤殊昂，一斗二升银煌煌。市中之米作珠量，食米之人膏粱肠。贫民得米为米浆，升杓在手千金装。又有无米无可望，朝朝采藿登首阳。旱潦之后草色黄，茹草不得为寇攘。明火杀人取所藏，比于倭人尤堂皇。劫夺孰与税敛强，时或放火烧民房。亦习洋氛效薄凉，暴政焚杀皆寻常。盗为饥驱情可伤，况有道殣无劻勷。算及锱铢添税章，民不得食泪汪汪。房捐市税何处偿，说增一倍告四方。人人争欲望苍苍，望天或雨钱与粮。无肉可敷眼前疮，无水可苏赪尾鲂。呜呼，无米孰为指太仓。
新学丛志馆来徵诗，为及编辑李君
作者：洪繻
朝代：清

学问今徵外九州，象胥蛮隶一兼收。奇肱国送飞车至，深目人乘电驭游。黑白黄红新族谱，亚、欧、非、美秘阳秋。从兹刮眼看高论，陆贾潜夫在校雠。
新秋即事
作者：洪繻
朝代：清

西风瑟瑟暮云飞，远望关山路未违。两岸白蘋初贴水，一林红叶欲沾衣。淞江客爱莼鲈美，衡岳人看荻雁肥。独有八闽天尽处，愁来不见片帆归。
旅地寒风感怀
作者：洪繻
朝代：清

北风吹如铁，一夜寒冰结。万山草木枯，十里笮桥折。路上无行人，行人马啼齧。尘壒扑天黄，日色入云灭。村径十三条，条条沙断绝。回首蓟北山，无此霜凛冽。曲腰寒起粟，龟手冻欲裂。磨砚池水乾，扫阶雪地洁。佩剑霜有棱，熏笼火不爇。窗外问梅花，冲寒未吐蘖。踟蹰顾行旌，迢遰犹难发。岁月叹蹉跎，谋生计已拙！长大抚头颅，壮怀未豁达。抑郁在人间，貂裘苦难脱！意气百尺楼，风尘受颠越。今古几英雄，销磨嗟未歇。我亦失路人，同声一呜咽！
旅思二首
作者：洪繻
朝代：清

前路风忽忽，征车寂不发。一出故乡来，回头望城阙。不见乡中人，但见乡中月。花开春已晚，月明人已远。愁心如车轮，长行去不返。欢情如月轮，圆时再不满。
旅思二首·其一
作者：洪繻
朝代：清

前路风忽忽，征车寂不发。一出故乡来，回头望城阙。不见乡中人，但见乡中月。
旅思二首·其二
作者：洪繻
朝代：清

花开春已晚，月明人已远。愁心如车轮，长行去不返。欢情如月轮，圆时再不满。
无聊自叙五首
作者：洪繻
朝代：清

少年负意气，溺志在诗文。唾手功名场，谓可张吾军。长途虽跌踬，怀抱犹凌云。谁知时世变，四海生楚氛。波涛鲸鲵声，风异不可闻！兵燹满寰区，世欲诗书焚。痛愤摧五内，尘思空纷纷。登高望长安，远海挂斜曛。弱冠窥时事，治乱入胸中。夷狄侮京华，今古不相同。临文怀杞忧，鸣声等秋虫。负质诚毫末，商音凌太空。乾坤有霜雪，极塞来宾鸿。零零白露下，草木迎西风。哀哉我生初，时异兼途穷。徘徊风尘际，繻帛误终童！壮岁多感愤，果然遭变迁。苍狼嗥我后，白虎啸我前。出门视天地，日月更黄玄。我生怅已矣，世途何望焉！抱有殷、周器，饿与沟壑填。薇蕨甘如饴，夫岂饮盗泉！韬晦陆沈间，蛰龙思九渊。壮心时一露，牖下铭燕然。行年忽四十，误矣此半生。青春去如电，皓有何所营！朔风吹南雪，萧萧边马声。闻之心悽恻，大海当门横。出门无高会，日月长西倾。托身栖远岛，室有巨鲸鸣。愧无伐蛟手，宝剑空铿铿！摧颓惟长卧，白日过前楹。四十复四十，百年亦可知。落叶辞故柯，坠地无返时。光阴不我驻，前路复何期！经纶一无绪，两鬓且丝丝。窃怪阮嗣宗，途穷哭何之！世途今复局，望晋羡坦夷。今日两眼泪，见骨无已而。安得桃源游，冥然随黄、羲！
无聊自叙五首·其一
作者：洪繻
朝代：清

少年负意气，溺志在诗文。唾手功名场，谓可张吾军。长途虽跌踬，怀抱犹凌云。谁知时世变，四海生楚氛。波涛鲸鲵声，风异不可闻！兵燹满寰区，世欲诗书焚。痛愤摧五内，尘思空纷纷。登高望长安，远海挂斜曛。
无聊自叙五首·其三
作者：洪繻
朝代：清

壮岁多感愤，果然遭变迁。苍狼嗥我后，白虎啸我前。出门视天地，日月更黄玄。我生怅已矣，世途何望焉！抱有殷、周器，饿与沟壑填。薇蕨甘如饴，夫岂饮盗泉！韬晦陆沈间，蛰龙思九渊。壮心时一露，牖下铭燕然。
无聊自叙五首·其二
作者：洪繻
朝代：清

弱冠窥时事，治乱入胸中。夷狄侮京华，今古不相同。临文怀杞忧，鸣声等秋虫。负质诚毫末，商音凌太空。乾坤有霜雪，极塞来宾鸿。零零白露下，草木迎西风。哀哉我生初，时异兼途穷。徘徊风尘际，繻帛误终童！
无聊自叙五首·其五
作者：洪繻
朝代：清

四十复四十，百年亦可知。落叶辞故柯，坠地无返时。光阴不我驻，前路复何期！经纶一无绪，两鬓且丝丝。窃怪阮嗣宗，途穷哭何之！世途今复局，望晋羡坦夷。今日两眼泪，见骨无已而。安得桃源游，冥然随黄、羲！
无聊自叙五首·其四
作者：洪繻
朝代：清

行年忽四十，误矣此半生。青春去如电，皓有何所营！朔风吹南雪，萧萧边马声。闻之心悽恻，大海当门横。出门无高会，日月长西倾。托身栖远岛，室有巨鲸鸣。愧无伐蛟手，宝剑空铿铿！摧颓惟长卧，白日过前楹。
日本游士索诗即赠
作者：洪繻
朝代：清

波急云昏大海滨，徵徭已遍武陵津。故山人物沦欧、美，此地桑麻记晋、秦。三岛谁登君子国？一身独作葛天民。赤间关路休归去，恐与时趋隔两尘！
早起望海
作者：洪繻
朝代：清

遥听洪涛声，不见波涛色。茫茫大海中，榑桑陷深黑。蛟龙出晦暝，鲸鳄上潮汐。若木微影生，乌轮涌倾侧。四山虽渐曙，大地犹未白。东岭与西崖，阴阳互窟宅。寒暑去来边，人间一驹隙。黯淡悲河山，寥寥兴废迹。我生处尘寰，亦一不速客。俯仰古今人，怆焉流光掷。
时俗尚新制感赋
作者：洪繻
朝代：清

倭制衣冠短发裁，喜欢生面一朝开。岂知此是无颜帢，我辈如何戴得来！
春兴
作者：洪繻
朝代：清

浮生阅过似云浮，策蹇行春散暮愁。红树僧敲村寺罄，青山人倚酒家楼。兵戈乱后无朱户，故旧相逢有白头。悽绝园林花鸟路，东风如絮水如沤！
春寒，林仲偕从弟过鹿，酒中述游迹并庚子在京时事；歌以寄之
作者：洪繻
朝代：清

我尝楼头望沧海，长恨怀抱不得开！春寒连日风和雨，忽闻客自山中来。客楼诗酒纵谈宴，彷佛高、李登吹台。眼前吐气无蓬莱，抵掌大块如尘埃。就中一人自远至，行尽中原万里地。西拂华岳、东泰山，北沿黄河、南淮、泗。太行秋色马头来，吴苑晓霜襟面渍。朝浮淮水江水舟，夕宿焦山金山寺。半渡闻得广陵钟，六桥看得西湖芰。吊古屡酣燕市歌，感时直下雍门泪。酒半为我谈帝京，巍巍宫阙妖狐鸣。风声鹤唳无人色，戈船纷到西洋兵。将军死绥天子去，关河咫尺无由行。鬼火燐燐照白骨，虎牙戛戛腾阴坑。君也万死寄一生，先时蹑屩出昌平。惊魂未定更浪迹，到处访古停行旌。驻骖才听华亭鹤，挂席去狎扶桑鲸。壮哉风涛万里程，可怜尘事无一成！君谈未已我长叹，世途于今是极乱。东西夷夏溃长防，南北河山归糜烂。吾台已付弱水沈，中邦亦共破舟看。纵觉黄图终崛兴，不免黑风此吹散。中宵难著祖生鞭，空听鸡声号至旦。酒间慷慨欲悲歌，门外风多更雨多。北斗沈天夜滂沱，我歌斫地君则那。君家诗思况如涌，大山、小山能唱和。其一中原历险远，其一海外历惊波。眼里多少舞天魔，流露诗间即楚骚。他日示我一尺卷，下倾沧海上银河。
晏城过齐河县
作者：洪繻
朝代：清

黄河入大清，济水失青青。古曲传鸲鹆，西风野井亭。
暴雨险涨纪事
作者：洪繻
朝代：清

日没江河翻，狂涛天上泻。急电催迅雷，冲飙万瓦下。雨箭穿飓风，石壁不受射。路人急奔豚，不知为旦夜。道途水接天，无处认桥跨。匉訇山石声，举目无完舍。予坐读书斋，但见屋有罅。积潦难出门，淋漓无枕藉。三日见晴空，如囚得援赦。开户逢行人，半多求屋借。由来二百年，未闻此叹诧。连村或水浮，沮洳无塘坝。亦多付漂流，鸡犬人物化。川涨陷邱陵，田畴没䆉稏。屈指百里间，荒芜忽如乍。窃疑造物心，年年不宽假！疠疫与兵凶，更番成迭驾。盗贼夷狄横，兼将奇灾嫁。静思浩劫中，在在足惊怕。盲风怪雨来，何敢生诅骂！六月且披裘，时序无冬夏。放怀作诗歌，泪随风雨罢。
暴风悲
作者：洪繻
朝代：清

星纪岁甲寅，闰五月中浣。七日三暴风，农民惊跣袒。海滨斥卤地，收穫尚较晚。迤北气候寒，秀实亦迟缓。一旦狂飙飏，千里野如刬。长松犹拔根，何况禾稻短！杼柚悉索空，谋生路已断。惟望畎亩间，或可供缗算。鸮炙喜见弹，时夜喜见卵。茧抽虽至筋，甑爨已在眼。奈何嘉谷登，忽作飞蓬散。万哭同一声，天心不为转！回思十年来，无年无水旱。风雨既骄横，徵歛尤怪诞！即如今夏期，役夫徵更悍。沿门驱壮丁，百赎无由免。占阄立刻行，一路同编管。农务迫眉睫，驱去不容喘。亦有谋脱役，中人多破产。全台百万家，如篦如席卷。仰天同呼号，抢地同忿懑！或者上天慈，雨金救痌痯。罔图天助虐，风害甚于暵！四野黄如云，一扫禾无秆。连番抟扶摇，万窍动空窾。仰首望飞廉，三去复三返。我在虚室中，胆碎心为戁！空廪非所悲，窃叹农无饭！
有同姓黉士，率先断发洋装者；以其画兰册来徵题，姑为赋此
作者：洪繻
朝代：清

兰蕙失移根，一朝化茅茹。人生世变多，当门谁与处！草泽有沦胥，芳馨九畹贮。澧源、湘水间，斯人千古许。画兰知此意，古香浮素楮。湘君降九嶷，目成兮心与。形神一以违，申申女媭语。不待灵均来，臭味先龃龉。所愿同根人，深求空谷侣。似兰勿似茅，吾将施缟纻！
有怀
作者：洪繻
朝代：清

人同流水逝，心似乱云飞。草绿春迷路，花开昼掩扉。江干逢杜若，天外惜芳菲。鸿雁何时到，弹琴手自挥。
有感书臆
作者：洪繻
朝代：清

平生豪气未一唾，蓦地惊人乾坤破。胸中五狱何时平，囊里一锥已先挫。忆昔少年意气奇，赤手欲缚蛟鼍螭。潜移岱华翻大海，旦夕饮马东溟池。区区心事托毫素，贾生万言、曹七步。厥词一放走轰霆，并并二豪惊顾兔。琳琅蚀月千明珠，翕霞九尺珊瑚株。沈埋黄土一千丈，犹与丰城剑气俱。一朝海水湮旸谷，方壶沦入鲸鱼腹。娲皇竟断六鳌维，龙母坐看万鲛哭！此时惨甚幽九渊，倏忽星周二十年。玄黄有血膏原野，冥漠无知怨昊天！我比苌枝漫猗傩，寒暑如邮日如火。久拚斯世混伧荒，岂与外人为蜾蠃！却叹樗材寿此身，千秋万古一微尘。未来衰老病死苦，先是支离臃肿人。人生末路竟如此，不作龙头作狗尾。纵教扬子传「太玄」，已似马公成腐史！
有感放歌二首
作者：洪繻
朝代：清

八年不踏中华路，海外风烟尽非故。沧溟一水断东南，青山不合谁得渡！黄云一片海上来，蛟鼍吹波长不开。我欲鞭石作桥过，江山惨淡金燕台。嗟我豪怀不可说，雷公烧尾剑破缺！入水无由化龙飞，丰城夜夜牛斗热。我生不得骑马游司并，又不得披裘冰天射虎行。壮颅郁郁居此岛，何能碧海诛长鲸！行年三十又有七，电光雷火驱白日。已抛腰下断水力，更秃楯头如椽笔。意气空自不可羁，少壮风云能几时！宇宙黄埃万丈积，挥戈欲扫嗟已迟！此心岂得付流水，我欲登天一问之。
有感放歌二首·其一
作者：洪繻
朝代：清

八年不踏中华路，海外风烟尽非故。沧溟一水断东南，青山不合谁得渡！黄云一片海上来，蛟鼍吹波长不开。我欲鞭石作桥过，江山惨淡金燕台。嗟我豪怀不可说，雷公烧尾剑破缺！入水无由化龙飞，丰城夜夜牛斗热。
有感放歌二首·其二
作者：洪繻
朝代：清

我生不得骑马游司并，又不得披裘冰天射虎行。壮颅郁郁居此岛，何能碧海诛长鲸！行年三十又有七，电光雷火驱白日。已抛腰下断水力，更秃楯头如椽笔。意气空自不可羁，少壮风云能几时！宇宙黄埃万丈积，挥戈欲扫嗟已迟！此心岂得付流水，我欲登天一问之。
有所思，效玉台体十首
作者：洪繻
朝代：清
体裁：古风

我读「玉台诗」，芬芳沁我肠。诗人逸兴多，香草托徬徨。芍药思渺渺，蒹葭水苍苍。千古作寓言，美人在西方。西方竟何许，求之见荒唐。昨云晤宓女，旋觉梦王嫱。所居必金室，所倚必雕梁。一鬟千万值，一身百宝妆。我诗亦此意，意与美人长。
有所思，效玉台体十首
作者：洪繻
朝代：清

我读「玉台诗」，芬芳沁我肠。诗人逸兴多，香草托徬徨。芍药思渺渺，蒹葭水苍苍。千古作寓言，美人在西方。西方竟何许？求之见荒唐。昨云晤宓女，旋觉梦王嫱。所居必金室，所倚必雕梁。一鬟千万值，一身百宝妆。我诗亦此意，意与美人长。
望张汝南故居感赋
作者：洪繻
朝代：清

云山万叠君所居，中有当时旧精庐。四面桄榔杂花竹，一窗琴对一床书。当日与君坐谈处，花发鸟啼不知曙。问字车常载酒来，寻诗客共扶筇去。君家风雅弟与兄，讲理人称鲁二生。气谊于时不易觏，功名与我竟无成！今之身世凡几变，我思君兮不复见。遭乱已沦焦尾桐，怀人空抚米家砚！台湾山水海东稀，江山犹是、民物非。叹息乾坤随水逝，何时风雨招魂归！回头恍见罗山树，经帷冷落遗孥住。月缺星阑北斗斜，屋梁颜色梦中遇。
望海
作者：洪繻
朝代：清

长天千里尽，斜日四山衔。片片浮云影，依然故国帆。
望蓬莱山有悼
作者：洪繻
朝代：清

海上蓬莱山，自是神仙闼。琼瑶削作台，琳琅排作阙。仙人凌云出，望之心目豁。谁知阅沧桑，仙山亦轇轕！沦汨苍茫中，滔滔海水阔。残破不可知，中流剩一发。日出照深渊，黤？见髣髴。既作妖螭居，复变鬼狐窟。人类想无存，岧峣枯髅骨。时或洪流涨，浮沈见凹凸。可叹蓬莱峰，年年海底没！海底何所有？鼋鼍来窸窣。海中何所见？鲸鲵弄溟渤。海屋添筹翁，声噫气复郁。日与鬼蜮邻，频年无一物。
望蓬莱山有悼
作者：洪繻
朝代：清
体裁：古风

海上蓬莱山，自是神仙闼。琼瑶削作台，琳琅排作阙。仙人凌云出，望之心目豁。谁知阅沧桑，仙山亦轇轕！沦汨苍茫中，滔滔海水阔。残破不可知，中流剩一发。日出照深渊，黤�见髣髴。既作妖螭居，复变鬼狐窟。人类想无存，岧峣枯髅骨。时或洪流涨，浮沈见凹凸。可叹蓬莱峰，年年海底没！海底何所有，鼋鼍来窸窣。海中何所见，鲸鲵弄溟渤。海屋添筹翁，声噫气复郁。日与鬼蜮邻，频年无一物。
望见摄山
作者：洪繻
朝代：清

六朝烟柳六朝鸦，路近金陵问酒家。青石满山红树远，大江如练到栖霞。
机器局
作者：洪繻
朝代：清

乾坤火器不敢逞，上有炎轮下炎井。大块水机不敢作，西有弱水东汤谷。气机潜藏一朝开，千山万山鬼神哭。机械循环何时穷，生民万类皆荼毒。时势所趋亦难止，竭力为之将胡底。损伤元气民怨咨，台湾脧削痛肤理。加赋征商罄国赀，机器局中贮祸水。国家自强在无形，销金铄石通精诚。西洋有道不在器，惠政善谋无不兴。国强不闻恃险马，区区利器何足行。外虽示勇中心怯，西人亦岂畏虚声。
杂怀诗三十首
作者：洪繻
朝代：清

生落古人后，忽作古人想。古人在当时，谁知生景仰！同居天地中，成材在所养。宁为拙而直，勿为巧而枉！常存不朽心，骨干自英爽。春秋相循环，荣枯互来往。自立坚不移，阴阳任消长。自命贵不贱，持躬贵能约。一侈百病生，江河为枯涸。所以致远人，明志于淡泊。穷苦亦可安，何事不可作！措大寒书生，一身系民瘼。读史怀名贤，高风在藜藿。
杂怀诗三十首·其一
作者：洪繻
朝代：清

生落古人后，忽作古人想。古人在当时，谁知生景仰！同居天地中，成材在所养。宁为拙而直，勿为巧而枉！常存不朽心，骨干自英爽。春秋相循环，荣枯互来往。自立坚不移，阴阳任消长。
杂怀诗三十首·其二
作者：洪繻
朝代：清

自命贵不贱，持躬贵能约。一侈百病生，江河为枯涸。所以致远人，明志于淡泊。穷苦亦可安，何事不可作！措大寒书生，一身系民瘼。读史怀名贤，高风在藜藿。
杂感五首
作者：洪繻
朝代：清

我有成连琴，泠然出古音。天风吹海浪，云外水沈沈。一弹再三叹，感人意良深。既有千古调，岂无万里心！求之形象间，渺渺不可寻。谁为相和答，沧海老龙吟。
杂诗二首
作者：洪繻
朝代：清

我有一卷文，奇气吐氛氲。清涌沧江水，高凌华顶云。追古或不及，矫时已不群。谈笑无千载，詑叱无三军。风流可自足，不数公侯勋。他日传名山，或亦俎豆尊。韦、杜富贵儿，挥霍日酣醺。楼台环紫帐，声色酗红裙。旨哉昌黎言，此辈如聚蚊。诗书滋味佳，膻臭不可闻。我愿以风雅，澡沐日三薰。我有四壁书，宛委神仙居。俯仰千古事，至乐不我如！翱翔振金玉，罄咳鸣琼琚。时或求古义，沧海钓鳌鱼。时或列陈编，庙堂布璠玙。咀嚼有馀味，吐纳凌清虚。堪叹阿堵物，尘浊累累储！王戎身自鄣，守之辄盈车。一旦邯郸醒，大梦失华胥。何如罗万卷，百城拥有馀！
杂诗二首·其一
作者：洪繻
朝代：清

我有一卷文，奇气吐氛氲。清涌沧江水，高凌华顶云。追古或不及，矫时已不群。谈笑无千载，詑叱无三军。风流可自足，不数公侯勋。他日传名山，或亦俎豆尊。韦、杜富贵儿，挥霍日酣醺。楼台环紫帐，声色酗红裙。旨哉昌黎言，此辈如聚蚊。诗书滋味佳，膻臭不可闻。我愿以风雅，澡沐日三薰。
杂诗二首·其二
作者：洪繻
朝代：清

我有四壁书，宛委神仙居。俯仰千古事，至乐不我如！翱翔振金玉，罄咳鸣琼琚。时或求古义，沧海钓鳌鱼。时或列陈编，庙堂布璠玙。咀嚼有馀味，吐纳凌清虚。堪叹阿堵物，尘浊累累储！王戎身自鄣，守之辄盈车。一旦邯郸醒，大梦失华胥。何如罗万卷，百城拥有馀！
村家夏日即事
作者：洪繻
朝代：清

一村流水浮瓜棚，浓绿沈沈昼无声。白鹭乌犍满村外，时有铜钲呼卖饧。前村微暗后村明，新稼初收鸟噪晴。农舍炊藜午烟散，人家打稻晚风轻。瓮中腌出冬菘菜，盘上缕堆春薤茎。催科旦夕偶不至，一村便作桃源行。昨日典衣今赎到，老翁呼儿聚前楹。忽忆户税未供毕，顿愁虏尉鸡犬惊。曳杖趑趄门外望，暑云热日当庭横。
杭郡登吴山巅，凭吊宋大内放歌
作者：洪繻
朝代：清

湖东柳浪不闻莺，行行直入杭州城。城中江水阻湖水，吴山长作越山横。吴山下有第一泉，吴山上有第一峰。吴山旧入宋大内，亭台苑囿今何空！山头有石蛟龙举，山中无树凤凰处。禁籞曾传凤凰名，校场曾集龙虎旅。自从北兵渡淮过，钱塘潮汐竟无波。九重云物红兜劫，一角湖山白雁歌。越中断送宋山河，吴山犹映销金窝。我到宋汴京，曾寻宋宫殿。艮岳、青城虽不存，龙阶黼坐依稀见。汴梁千载护朝门，潘、杨两湖仿畿甸。如何此地数百年，吴山莽莽寒烟遍！杭州况是锦绣乡，杭都运比汴都长。当日爱看天水碧，祇今惟见夕阳黄！此山虽不峻，襟带美江山。钱江城南去，明湖城外环。不须强弩射潮水，大江入海不复还。江不还，湖不泻，我在山头望山下。云中大笑海陵王，空画吴峰来立马！
林十自吴淞归，寄问江东名胜二十二首
作者：洪繻
朝代：清

避乱离家已五秋，温陵更徙到吴洲。归来海上看乡树，记得江南景物不？
林烈妇行
作者：洪繻
朝代：清
体裁：古风

明月在天中，能圆亦能缺。清光不可磨，千古常皎洁。烈妇在人间，慷慨立奇节。青如涧中松，白如山中雪。哀如夜乌啼，泣如杜鹃血。夫婿方荡游，灯前苦陈说。上堂拜舅姑，喜妇明且哲。出门汲瓮提，入门芣苜襭。劝郎攻史书，勿为纷华悦！郎出朝看花，郎归夜踏月。倚门待郎来，低声拓门闑。问郎何所往，春风易消歇。问郎何所思，铜镜易华发。郎意云如何，得毋妾言聒。唤郎犹未醒，谁知成永诀！一病遽恹恹，中肠已惊怛。郎魂何处招，妾忧何时辍！上天愿同行，入地愿同穴。徬徨视女儿，「呱呱」苦难割！米炊虽云巧，丝绣亦云拙。无以养姑嫜，辗转徒苟活。中夜起徘徊，殉夫志已决。唤儿与姑眠，儿饥姑餔啜。抱女与他人，未言声呜咽。儿嬉不恋母，女殇我心恝！茫茫天地间，此情难断绝。妾心匪云石，妾肠匪云铁。有如捣芝兰，成膏香不灭。有如断莲花，成寸丝不折。门外雨凄凄，帷边风切切。灯光夜忽青，衣篝火不热。一死谢所天，玉环与金玦。园中花断肠，笼中鸟结舌。吞药虽云亡，言之有馀烈！呜呼泉下人，尘埃不可蔑！相逢定无惭，何必臂盟齧！巍巍望青山，磷磷立石碣。贞风在何处，高风万古埒。坟前草青苍，坟后水凛冽。山移石可转，斯人不可蔑！
林烈妇行
作者：洪繻
朝代：清

明月在天中，能圆亦能缺。清光不可磨，千古常皎洁。烈妇在人间，慷慨立奇节。青如涧中松，白如山中雪。哀如夜乌啼，泣如杜鹃血。夫婿方荡游，灯前苦陈说。上堂拜舅姑，喜妇明且哲。出门汲瓮提，入门芣苜襭。劝郎攻史书，勿为纷华悦！郎出朝看花，郎归夜踏月。倚门待郎来，低声拓门闑。问郎何所往？春风易消歇。问郎何所思？铜镜易华发。郎意云如何，得毋妾言聒。唤郎犹未醒，谁知成永诀！一病遽恹恹，中肠已惊怛。郎魂何处招？妾忧何时辍！上天愿同行，入地愿同穴。徬徨视女儿，「呱呱」苦难割！米炊虽云巧，丝绣亦云拙。无以养姑嫜，辗转徒苟活。中夜起徘徊，殉夫志已决。唤儿与姑眠，儿饥姑餔啜。抱女与他人，未言声呜咽。儿嬉不恋母，女殇我心恝！茫茫天地间，此情难断绝。妾心匪云石，妾肠匪云铁。有如捣芝兰，成膏香不灭。有如断莲花，成寸丝不折。门外雨凄凄，帷边风切切。灯光夜忽青，衣篝火不热。一死谢所天，玉环与金玦。园中花断肠，笼中鸟结舌。吞药虽云亡，言之有馀烈！呜呼泉下人，尘埃不可蔑！相逢定无惭，何必臂盟齧！巍巍望青山，磷磷立石碣。贞风在何处？高风万古埒。坟前草青苍，坟后水凛冽。山移石可转，斯人不可蔑！
柬梅樵三首
作者：洪繻
朝代：清

闻君向南投，曾过北投宿。试从鹿水头，一续「乌溪曲」。君有渭城诗，合饮宜城酒。月下请高歌，燄峰九十九。昨日扣柴门，相对语言温。一别何时见，夕阳浮景村！
柬梅樵三首·其一
作者：洪繻
朝代：清

闻君向南投，曾过北投宿。试从鹿水头，一续「乌溪曲」。
柬梅樵三首·其三
作者：洪繻
朝代：清

昨日扣柴门，相对语言温。一别何时见，夕阳浮景村！
柬梅樵三首·其二
作者：洪繻
朝代：清

君有渭城诗，合饮宜城酒。月下请高歌，燄峰九十九。
检疫叹
作者：洪繻
朝代：清

睢盱海东国，其俗与人殊。暴殄待人物，行与疫鬼俱。检疫入人家，横将老幼驱。刀圭及针药，刲剖死人肤。云欲免传染，须焚死者躯。到处人惶惶，有病应受俘。不许在家养，病院非虚拘。或有讳病人，一死如偷窬。亦有无病人，羸黄以病诬。封守死者家，禁锢七日踰。彼谓行善政，防患无不孚。将彼作疠看，自是愚人愚。愚人死犹可，检疫呼杀我！疫死柔于水，检死暴于火。水火两无情，万物为么么。
次林十韵，吊梁钝庵
作者：洪繻
朝代：清

地棘天荆蜀道难，归来鱼铗竟谁弹！三生庾信埋吟骨，千里秦观梦殡棺！碧海有鲸空鼓柁，蓬山无雁少书翰。只馀朋辈闽南路，酾酒招魂泪不乾！诗人自古逢衰世，沦落东南失放翁！蓬岛巢痕千亩竹，扶桑游迹一帆风。半生吏隐漫聱叟，百粤坛场亡是公。今日宦途成散手，未须地下痛途穷！
次韵梁任甫与林家诗
作者：洪繻
朝代：清

海民旧狎庚桑子，沧桑今作祝宗豕。中有风尘肮脏人，埋头插脚颜常泚。鳌沉已断地六维，鹑淫竟周星一纪。仰叩苍苍阒不闻，独行踽踽歌靡恃。勃苏复楚有未能，狐庸事吴不屑以。将与轩皇备应龙，岂为蚩尤作工倕。况他雨泽不霈施，使人炎火长秉畀。虞候何止守薪蒸，崦嵫且遍徵砺砥。哀嗷鸿雁无泽逃，取子鸱鸮有室毁。钳余蟹足汝戏嬉，攘我牛田彼疆理。警吏穿房长肆威，催科闯户且攘臂。籍没田园不可堪，扰伤市狱更已矣。保甲横施何足言，殴挞乱加尤莫比。法律神明中外同，独至台湾法妄抵。此间言论不自由，口尚须缄况敢指。阜财无处挹南薰，嚼杀时来惊北鄙。曩年屠戮焚山林，至今遍地生荆杞。偶陈一二足心酸，欲说万千难口使。有时种树实摇根，恰似从禽辄破觜。我与蜣苏判薰莸，彼于燕虱殊悲喜。方今海宇正纷争，衣裳溷在干戈里。芦中有士徒激昂，朝右无人空诺唯。方望十年或转移，不图两纪犹如此。孰填冤石拔愚山，孰洒神灰止祸水。东南裨海既已枯，西北漏天岂无圮。不能轩舞愧庞然，每有跳梁输蕞尔。朝鲜已入不羹封，越裳殆绝庭坚祀。矧兹海岛土一拳，流沙黑水同司彘。汉家既任珠崖沦，扶馀岂易虬髯起。中土著鞭让人先，伊川被发哀吾始。我生十载早埋尘，再坠劫中心早死。既睹时艰足蒿目，每闻时事辄塞耳。有怀中夜即抚膺，如跛寻履眇寻视。能将东学心求真，岂觉西方法独美。汉唐再世威万方，汤武一朝兴百里。莫嗤邹衍幻天谈，不见种蠡湔国耻。闻君有志欲兴华，君倘能行世能俟。要知外学有金沙，须待吾人抉渣滓。翘首东望海泱泱，富士山头峰齿齿。一二畸人时往来，扶桑气到南溟紫。我在柴桑采菊英，时哦楚骚搴泽芷。门内无声地无尘，壁上有图床有史。安得复遇素心人，閒把南华谈畏垒。
次韵答悦秋先生游台见赠
作者：洪繻
朝代：清

诗书吟啸托生涯，他日扁舟去未迟。千古劫灰游子梦，一床风雨故人思。知君渐作流东水，叹我难开向北枝！自是浮沈过此世，销磨意气已无奇。
欲辟荒榛感作
作者：洪繻
朝代：清

延秋门中白日昏，？？鸺鹠舞蹲蹲。城狐欺人怒乘屋，野狼衔肉走冲村。千丈废台为窟穴，万年古树长儿孙。天阴雨黑声崩奔，草木森森啼断魂。左邻右舍皆流徙，出门千里无鸡豚。人类稀少兽迹蕃，变迁城市如荒屯。岂惟城市不可见，下穴上巢绕畿甸。愚公顿起移山心，急携锹锄效填竁。烈炬焚橑火四煽，高呼鼠辈来鏖战。驱除未终心忽艰，方今暴虎方出山。夷狄横行入人间，髑髅头颅堆阓阛。宫殿为墟钟簴失，神皋万里血痕殷。沈沈天帝闭天关，不闻射狼天弧弯。何为在此争么么？枉费钜功斗众顽。须扬长剑倚天外，神奸巨憝供削剬。平铲大地为泰坛，九州四海歌安澜！
欲辟荒榛感作
作者：洪繻
朝代：清
体裁：古风

延秋门中白日昏，��鸺鹠舞蹲蹲。城狐欺人怒乘屋，野狼衔肉走冲村。千丈废台为窟穴，万年古树长儿孙。天阴雨黑声崩奔，草木森森啼断魂。左邻右舍皆流徙，出门千里无鸡豚。人类稀少兽迹蕃，变迁城市如荒屯。岂惟城市不可见，下穴上巢绕畿甸。愚公顿起移山心，急携锹锄效填竁。烈炬焚橑火四煽，高呼鼠辈来鏖战。驱除未终心忽艰，方今暴虎方出山。夷狄横行入人间，髑髅头颅堆阓阛。宫殿为墟钟簴失，神皋万里血痕殷。沈沈天帝闭天关，不闻射狼天弧弯。何为在此争么么，枉费钜功斗众顽。须扬长剑倚天外，神奸巨憝供削剬。平铲大地为泰坛，九州四海歌安澜！
汛地兵
作者：洪繻
朝代：清

犛牛不执鼠，虽大亦何为。驽马在厩中，虽多亦徒糜。养兵千百头，缓急供驱驰。在野为守望，在城为守陴。爱身不爱国，戴弁等行尸。居恒犹惴惴，何论危急时。昏夜闻盗贼，剽掠在城池。女墙群酣睡，起立如醉痴。声东而击西，子行姑迟迟。自维为狐兔，何敢斗熊貔。秦人与胡越，肥瘠两不知。明朝在市井，哮阚威风施。
沪尾晓望
作者：洪繻
朝代：清

三面青山一面水，一山云霞连海底。人家半在画中看，结水为邻山为市。我来此地欲登舟，风信迟人二日秋。昨夜月明船上望，碧天如水入云飞。水气腥臊船气热，轻移小艇岸傍朅。雨送海风入艇凉，半夜归潮两岸齧。潮头已落岸头高，晓天曙色鸣波涛。帆樯尽在日中悬，日出峰容处处多。峰头犹含昨夜雨，苍崖翠滴浓于乳。高从东岸望汪洋，远天树树青可数。今朝喜得饱眼看，潇洒不知行路难。地经百里风景异，归向舟中话故山。
泊安庆城南
作者：洪繻
朝代：清

自出建康来，形胜斯为最。江行千里馀，耸见大都会。天堑抱城边，云墉枕水外。襟带控中流，烟寰郁苍荟。远峰江上观，袅袅若阴霭。何处皖公山，天末辨螺黛。咫尺拦江矶，作此江上塞。惜哉视不真，隐跃鼋鼍背。独塔凌长空，波涛涌淜湃。去去不移时，回舵见城内。
泛太湖宿洞庭出石湖
作者：洪繻
朝代：清

远棹出胥江，旷漭无涯涘。胥口复胥山，缥缈太湖嘴。遥遥七十峰，一瞥失岿嶬。既入太湖中，长天拍一水。夜宿莫釐巅，高蹑灵威履。朝来看包山，林屋何俶诡。泛湖犹泛海，俯仰天尺咫。及归向横泾，夹岸平如砥。流水若流虬，连舟若连蚁。曲折出洞庭，行行几十里。石桥过几重，犹见洞庭尾。回望石姥公，相送雨云里。无限西南峰，露顶不及趾。我欲认太湖，微茫何处是。飘忽岂蓬莱，变幻成海市。万岛列星躔，中流分峡峙。犬吠水声中，鸟啼林波底。凫浮浦溆多，鱼簖占洲沚。人家渺霭青，村树蒙茸紫。村家贴水平，水面炊烟起。帆片贴水飞，远望叶叶耳。欲问橘柚林，苍苍见葭苇。大船行何迟，小舟去如驶。出港入石湖，山遥水瀰瀰。无山有湖天，月澄雨未止。一棹绕胥门，满城灯如绮。
洋关行
作者：洪繻
朝代：清

海风琅琅海水高，西油东布千百艘。载以宝筏三五篙，未到鹿门皆逋逃。关吏狞狞如鬼号，背上火枪腰铁刀。下水挽筏牵上岸，充作公货饶尔曹，商人瞠视两眼如巨鳌。泣诉不可得，关吏瞋尔言啰嘈。吮尔皮血盬尔膏，东头有虎千百牢。
洋兵行
作者：洪繻
朝代：清

鲸鲵出尾闾，鼋鼍鸣海峤。雨淫山鬼啼，风凄木精啸。杀气干青霄，白日昏不照。三三五五群，佩铳横剑鞘。军帽小筒圆，复帛双股绕。靴袖束紧身，时或长衣掉。其黧而贱蠢，裸形露两窍。呜呜满街衢，酣醺一狂叫。是为东洋人，但觉兵威耀。当其整队行，兵气肃无声。惟闻马蹄铁，郭郭来重轻。背负一糇囊，腰缠一革縢。木箱驼炮子，稻草覆釜甑。炮车转轮至，殷地时轰轰。进退无金鼓，指点非旗旌。笼鹅又牵牛，路上掠牺牲。入市索民舍，居房折户闳。偶闯入人家，携取两手盈。大者胠囊箧，小者及罍瓶。俘杀非王意，将令失章程。台民不堪扰，或思愿属英。英夷岂吾类，转劣倭文情。倭人处处是，黄色白肤理。岛居有婆娘，貌近中华美。照影在图中，纤纤裹素指。兵人携在身，戏欲配汉子。前朝有往来，最敬中邦士。今丁国势衰，侮吾此为始。祸胎谁养成，依稀傅相李。
洪潦怨
作者：洪繻
朝代：清
体裁：古风

东山水决决，西海水茫茫。海隅十万家，乃在水中央。问水何自来，来自熬盐场。盐场亦何益，徒以充上供。合赀作盐户，倾家受盐氓。民为盐贫瘠，官为盐富商。时无蜃蛤利，人有鱼鳖殃。盐田百千顷，聚土海生桑。有人收海市，无人浚海塘。浊流出山谷，汎滥齐屋梁。嗷嗷泽中雁，谁开洛口仓！水害方竭蹶，水租乃披猖。有田乏水润，到处徵水粮。云欲修水道，顿增十倍强。纳输或濡滞，抄没甚锒铛。下户封衣物，上户封屋房。水利民所有，乃为官所攘。峨峨水租府，乃是东洋庄。累累水租金，乃充东洋囊。年来水荐至，灾黎溢四方。食鱼思建业，饮水思武昌！
洪潦怨
作者：洪繻
朝代：清

东山水决决，西海水茫茫。海隅十万家，乃在水中央。问水何自来？来自熬盐场。盐场亦何益？徒以充上供。合赀作盐户，倾家受盐氓。民为盐贫瘠，官为盐富商。时无蜃蛤利，人有鱼鳖殃。盐田百千顷，聚土海生桑。有人收海市，无人浚海塘。浊流出山谷，汎滥齐屋梁。嗷嗷泽中雁，谁开洛口仓！水害方竭蹶，水租乃披猖。有田乏水润，到处徵水粮。云欲修水道，顿增十倍强。纳输或濡滞，抄没甚锒铛。下户封衣物，上户封屋房。水利民所有，乃为官所攘。峨峨水租府，乃是东洋庄。累累水租金，乃充东洋囊。年来水荐至，灾黎溢四方。食鱼思建业，饮水思武昌！
海上
作者：洪繻
朝代：清

海上人何在，乾坤信渺然！沧桑澎岛路，风雨晋江天。未尽庚申世，旋周甲乙年。寰瀛今已隘，沦落竟华巅！
海上
作者：洪繻
朝代：清

海上青山在，天边白浪多。东南陵谷后，无复汉槎过。
海上遇风即事
作者：洪繻
朝代：清

枕上波涛鸣，水底蛟龙泣。卸帆一梦惊，疑有狂澜入。忆昨驾船初，浪平风习习。天高动星斗，潮涌随呼吸。直棹澎湖沟，遥望虎山立。秋信中流来，北风一夜急。浪头拍太空，鳌山高岌岌。漰湃舟人呼，声与浪鸣悒。鼓荡随罡风，忽向海湾集。回视天色明，万变俱收拾。乃知险阻间，随处可安戢。乾坤亦幻然，江河吾且挹。
海关吏
作者：洪繻
朝代：清

陆行畏虎水畏波，恶知波向平地多。平地风波险而高，关吏时时张网罗。不论千艘与万艘，扬帆鼓棹即逋逃。风晴浪静不得去，关吏悉索如老饕。溪壑填盈开一面，行人舟子唤奈何。昨日无风今鸣涛，千夫性命系于毛。地棘天荆无所往，嗟哉，环山蔽海以为牢。
海边耕
作者：洪繻
朝代：清

大造茫茫谁真宰，东为青田西为海。海畔沙漠不见人，老农耕之筋力殆。拨沙拔茅锄作园，耕时十旬九旬喂。夏畦冒雨种地瓜，秋天霜冷枯根芽。荷锄负锸视地脉，不见瓜成但见沙。陇头莳植生活计，有时种豆落生花。花开花落不结子，野人满地空梳爬。海滨卤壤为经纪，渔在山头樵在水。我嗟海滨人，如在荆棘里。
清洁行
作者：洪繻
朝代：清

西人、□人重清洁，风景当前谁破裂！洒扫庭除三尺能，何劳官吏鞭箠折！中华此为奴仆事，外洋当作官箴设。朝呼扫地愁马蹄，暮呼扫地怨车辙。忽闻汹汹剥啄声，巷居妇孺啼呜咽！閒来我过兵火场，粪土如山永不灭。又尝看杀沐浴房，男女裸游同猥亵。借问清洁人，谁如曳尾鳖？
渡海过犬山
作者：洪繻
朝代：清

浩淼虚为际，乾坤入望愁。海随山异色，地与水分沟。日月双轮迅，云天一笠浮。飓风吹不去，千里过横流。
港口望帆船
作者：洪繻
朝代：清

港浦水迢遥，帆樯久寂寥。云迷瓯越路，岸断广州潮。闽舶空来往，倭关阻贩消。微茫烟霭外，况见海门焦。
游侠篇，赠林君拱西
作者：洪繻
朝代：清

我有不平事，君有游侠风。相逢易水上，与君道隐衷。忆昔负意气，结交杯酒中。君既遭家变，我正哭途穷。销磨名场里，音问屡不通。去年君来访，喜君气如虹。今年君复过，劝君理旧功！谁知别君后，遇暴折我躬。君为我感愤，慷慨欲从戎。感君意气重，肝胆古英雄。喑呜风云壮，抑塞天地空。宝剑切切鸣，光芒照眼红。遇雠逝不避，利刃试新砻。
游华归后偶得四首
作者：洪繻
朝代：清

吴、越、燕、齐、楚、豫山，一时看尽好山还。更从渤海来东海，闽峤千峰四顾间。华夏清游剧半年，老怀负却好江天。秦淮河上、西湖里，不唤笙歌载酒船。
游华归后偶得四首·其一
作者：洪繻
朝代：清

吴、越、燕、齐、楚、豫山，一时看尽好山还。更从渤海来东海，闽峤千峰四顾间。
游华归后偶得四首·其二
作者：洪繻
朝代：清

华夏清游剧半年，老怀负却好江天。秦淮河上、西湖里，不唤笙歌载酒船。
游大梁书院，观繁台塔
作者：洪繻
朝代：清

远对夷门城，近对禹王阁。大梁书院中，浮图压东郭。可有塔上铃，和答院中铎？嶪嶪白云归，日暮栖鸦鹊。师旷君子人，伊川圣者作。列仙去不回，斯台空寄托！
游灵隐山寺，观飞来峰、探峰洞，步各亭涧；入寺后，登北高峰；次韬光庵，观江海及及湖二十韵
作者：洪繻
朝代：清

环湖皆好山，最是灵隐秀。后矗北高峰，前结飞来窦。绕寺山水幽，巀嵲山门右。山泉落琤琮，树根蟠透漏。闻道云雨兴，常有雷霆斗。涧声摇天风，瀑流出石溜。洞中一线天，天半百层岫。咫尺分乾坤，曲折现昏昼。行到冷泉亭，遍看云峰皱。入寺挹慧光，金身十丈彀。五百护尊者，重重如列宿。禅房云气多，经楼山岚凑。爰登寺后山，高峰凌霄宙。古树若飞龙，众石皆卧兽。徘徊四山低，南峰可俯就。复到观海亭，江海入袍袖。此行遍江南，湖山尽停留。此境良未逢，高奇兼秀透。山连上天竺，岭真古灵鹫。澹荡寺门前，湖光浮绮绣。
溃兵弃地纪事
作者：洪繻
朝代：清

芒芒赤县州，六合拱神京。蛮夷归鞭笞，殷武善徂征。维时士用命，拘原尽力争。自从宣宗季，恬嬉为敌轻。乙酉胜法兰，弃藩与行成。是以朝鲜事，倭人首败盟。今皇奋威怒，志在吞鲵鲸。谁知势决裂，到处无坚城。一退鸭绿江，遂丧凤凰营。辽东与山东，岛屿任纵横。岂无金汤隘，尚有铁甲兵。汪、黄主枢省，陵寝迫震惊。积弱已不振，一蹶何时兴！我思所由来，兵将不同诚。济危无韩、岳，上下久离情。暌隔致蛊否，未有不分崩。可恨行阵士，赴战各贪生！阃内谋不施，阃外士无能。四郊多垒日，孰为奋请缨！将相今何用，气象空峥嵘！入辕开府坐，出门除道行。临民事赫奕，遇敌屏息声。坐谈抒奇略，议和以为名。蹙地日千里，不知辱与荣。我欲哭秦师，葬汝白起坑。
溪边田
作者：洪繻
朝代：清

流沙澌澌云漠漠，朝为青田暮为壑。海外沧桑倏变迁，溪居莫道田家乐。昨朝来时看绿禾，今日来时看素波。老农负犁何处去，田在溪中万顷多。溪边家家学耕作，春刈秋收岁岁过。农夫最爱千年业，安得天上枯黄河。溪头未归村犬吠，家中早已到催科。老农闻之长叹息，欲罢不能行不得。晚涨三篙流潺潺，仰视苍天无日色。
漫与
作者：洪繻
朝代：清

大荒以外煽风尘，岛上星槎绝问津。天堑早违天水赵，海东今作海西秦。衣冠卖药朝鲜客，髡裸行歌日本人。我自溷栖佣保里，莫将身比葛、怀民！
澎湖失守纪事
作者：洪繻
朝代：清

杀气阴风北斗高，轰轰雷霆殷海涛。仰首但见天周遭，鬨耳群惊海煎熬。千里逝水闻滔滔，出地霹雳欢蛟鳌。电音驿至报胜仗，明朝溃卒随波逃。依稀败耗人未信，溃卒登岸如猬毛。市中咆喊虎怒号，战阵驱来羊一牢。呜呼，四万义军同日死，陈涛之罪千秋指。今日战士望风奔，保全首领走而已。争诧西洋炮火神，中国炮火日日新。军不训练弃与敌，城垒有炮奈无人。岁未月卯日庚午，蓬莱海岱生烟尘。春风吹浪作号泣，鲸鲵小丑抉龙鳞。汉廷元老筹妙策，议和遣使出天津。
焦山
作者：洪繻
朝代：清

焦山腴秀压金山，江娥江上堆云鬟。寺里有山山有寺，一台二妙谁能删。中流容与云霞现，船头俯仰江山面。及停江时不见山，寺门缭绕青山甸。入寺寻幽众妙多，楼台倒影江心波。鱼龙跃浪吞青壁，赑屃凌霄挂碧萝。偶过枯木堂，忽见名士迹。四面新诗碑，一庭古法石。山中最古是焦先，瓜庐虽渺有云烟。登峰寻得三诏洞，访胜漫结六朝缘。瘗鹤铭，鼋獭窟，出水入水旋浮没。亭前鹤魄不可招，江上鼍风飘忽忽。
猛虎行
作者：洪繻
朝代：清

南山有猛虎，食人无乐土。悲风飒飒来，山鬼诉穷苦。似诉当初时，被食人不知。筋骨遭狼籍，皮肉受离披。侠儿欲扑之，陷阱不先治。反增猛虎怒，咆哮不可持。攫兽食其䴠，攫人食其脂。当道而蹲距，眈眈常苦饥。行人无所逋，畏虎兼畏狐。狐为虎牙爪，搏噬与之俱。一虐犹难避，两虐将安图！生莫近狐穴，死莫傍虎嵎！生死不自由，前路立踟蹰。
猛虎行二章
作者：洪繻
朝代：清

林际腥风来，茫茫天地黑。路人皆走藏，喑呜群动息。不知何妖魅，有牙兼有翼。或疑为天狗，化作狼与蜮。攫人靡孑遗，充作饥肠食。食人亦何求，聊为造化贼。朝出吮人皮，夕作齰人腊。路旁蝇蚁盈，纷横肩与骼。邱山何累累，云是死者馘。一见猛兽蹄，行人丧精魄！城邑人所居，于菟聚其处。髑髅纷满前，攫人逐人去。士女觳觫行，纤纤倍忧虑。咆炰入市廛，磨牙为刀锯。搏噬无瘦肥，跳踉无餍饫。室有死人头，途有殷血淤。不闻啼哭声，有声将来觑。岂真天地昏，欲将人类除！且储弓与刀，禽生勿犹豫！
猛虎行二章·其一
作者：洪繻
朝代：清

林际腥风来，茫茫天地黑。路人皆走藏，喑呜群动息。不知何妖魅，有牙兼有翼。或疑为天狗，化作狼与蜮。攫人靡孑遗，充作饥肠食。食人亦何求，聊为造化贼。朝出吮人皮，夕作齰人腊。路旁蝇蚁盈，纷横肩与骼。邱山何累累，云是死者馘。一见猛兽蹄，行人丧精魄！
猛虎行二章·其二
作者：洪繻
朝代：清

城邑人所居，于菟聚其处。髑髅纷满前，攫人逐人去。士女觳觫行，纤纤倍忧虑。咆炰入市廛，磨牙为刀锯。搏噬无瘦肥，跳踉无餍饫。室有死人头，途有殷血淤。不闻啼哭声，有声将来觑。岂真天地昏，欲将人类除！且储弓与刀，禽生勿犹豫！
王君友竹索题简端
作者：洪繻
朝代：清
体裁：古风

相闻不相识，日日望新城。每逢北人至，辄询君姓名。君家在何处，迢迢新竹路。忆昔承平年，驱车城外度。可惜迟闻君，彼时未回顾！一自丧乱初，始得君素书。知君诗学好，展卷再欷歔！灰烬兵燹中，播土扬琼琚！伤心各悽恻，将诗慰离索。卷里起秋声，中有胡笳拍。陆公昔乱离，哀音鸣郁噫。至今呼望帝，千载有馀悲。杜陵不可作，愿君长咏诗！
王君友竹索题简端
作者：洪繻
朝代：清

相闻不相识，日日望新城。每逢北人至，辄询君姓名。君家在何处？迢迢新竹路。忆昔承平年，驱车城外度。可惜迟闻君，彼时未回顾！一自丧乱初，始得君素书。知君诗学好，展卷再欷歔！灰烬兵燹中，播土扬琼琚！伤心各悽恻，将诗慰离索。卷里起秋声，中有胡笳拍。陆公昔乱离，哀音鸣郁噫。至今呼望帝，千载有馀悲。杜陵不可作，愿君长咏诗！
瑞安李茂才叔諴相遇孤山寺，酷爱余诗文集；邀游雁宕，愿为东道主。余以远游历半载，方自会稽还，未得如愿；赋此为后游之券
作者：洪繻
朝代：清

浙江夙称山水窟，异境乃在温州湾。温州有客邀我游雁宕，我魂已挂三十六峰间。身虽未到神先往，敢笑康乐山缘悭！或云灵峰七十七，中有天阙青云关。我今足迹半天下，名山亦半识其颜。其实胜处多未至，虽上会稽、未上天台山。即今偃蹇西湖里，湖上山灵仍未一一相往还。况乃龙湫从天下，岂易龙鼻披云观！霞客一再寻雁湖，峰头芜草亦波澜。灵运游踪所未发，永嘉閟奥诚难攀。我闽尚有武夷九曲胜，安得曲曲都向眉梢攒。放翁才到六曲止，晦庵地主空盘桓！君为雁宕作主人，主宾应尽名山欢。再把余诗展向雁宕看！
生四庶男志喜作
作者：洪繻
朝代：清

年华迫老大，生意近萧瑟。陆沈海外仙，潦倒沟中瘠。何意今年冬，艮男添一画！秋柳发傍稊，晚荔挺偏侧。赤足卢仝婢，累骑阮咸息。我有望子心，素无誉儿癖。未卜贤与愚，敢期过于轼！今者溷伧荒，生才亦何益！愿汝为贩脂，可以供索悉！但我重诗书，斯文留一脉。海东虽变迁，由东不移易。区区盼添丁，时时望雄特。等时汉子孙，而今沦外域。童子执干戈，庶几卫社稷。汝生在今兹，中原纷鼎革。俟汝长大时，祖邦或保赤。陶侃本庶支，壮志起宗祐。愿汝作雄飞，补予为退鹢！时势趋夷风，愿汝守孔泽！汝生喜呱呱，我名戒赫赫。汝祖有馀庆，汝辈食旧德。曩年痛幼殇，心酸泪沾臆。今年添幼孩，心快梦生翼。姆养在西家，非同康乐匿。他日携归来，有兄能汝惜！汝在三母间，俱看为拱璧。未知作阮孚，聊应呼谢客。
生圹诗歌第八，即以为跋，并靳谢老
作者：洪繻
朝代：清

我与谢君尚生面，号咷尺素修相见。托友来求生圹诗，要余当作生刍奠！笑君欲听雍门琴，笑君不来谀墓金。只鸡斗酒桥公事，异时腹痛莫相侵！我非食友非死友，平生未剪庾郎韭。如何表圣携鸾台，竟望原壤歌狸首！闻名墓下独优游，山中猿鹤自春秋。谢安不与人同乐，谢敷偏欲人同忧。稽康日日惟养生，范燮时时复求死。山川尚悲陵谷迁，人物岂有安全理！一笑张融欲凌云，手执「法华」与老君。君藉我诗或不朽，我嗥君返倘无魂！自昔诔铭关素行，必待盖棺论乃定。谢老依然肉食身，奈何丐我虞歌赠！我欲向君一呜呼，奈君健啖颜如朱！骨相未是枯髅枯，肉相宁比臞仙臞！我欲向君试调笑，墟墓之间又宜吊。真卿旷达虽可思，方朔诙谐殊未妙。占星我非大王公，君非岁星亦难料。漫储一腔块垒词，借君一抔浇一卮。及今未泣洹水玉，劝君且进商山芝！
田亩叹
作者：洪繻
朝代：清

拮据置田亩，苟且充鹤餔。姑为口腹计，岂暇子孙图。视彼连阡陌，勺水与江湖。奈何丁官厄，向我开广途。横攘十亩地，顿减十斛租。五鹿逢与块，空对野人呼。昔人谋肥遁，日夕思莼鲈。我食犹被夺，况望千木奴。回头视野老，颜色惨更枯。负耒无田耕，思欲作亡逋。见说浊溪水，架有假铁桥。一溪溉万田，万户仰以饶。昨者洪潦生，桥梁被冲漂。铁路畏濡滞，遏水修泥橇。至今八堡浍，未有涓滴浇。秧针初插土，日中旋枯焦。况在夏秋交，大火似焚烧。沾体涂手足，叹息腹空枵。无以宽赋敛，岂复免征徭。田家及佃户，助长思揠苗。勺水不得濡，复欲徵水租。水租犹尚可，地租恶追呼。水租为公用，地租为国帑。厉行籍没法，不比偿宿逋。窃叹商鞅家，无此聚敛徒。丁户计口收，房屋亦征输。入市复算缗，锥末及锱珠。削朘将到骨，未止占剥肤。茫茫沧海桑，何日变膏腴。损失泣万家，我亩良区区。今人言避世，漫欲托渔樵。岂知山海间，无处可逍遥。环牢绝隙地，林壑惨不憀。斧斤及网罟，薮泽宁汝饶。区区数卷书，牖户亦萧条。惟我读书窗，生意草色摇。砚田废不耕，诗酒乐箪瓢。漱石枕流水，看山忘饥枵。盘桓五柳下，斗米未折腰。收穫望明春，歌啸过村桥。
田野即事
作者：洪繻
朝代：清

村家何错落，村树何凌乱。一径长逶迤，四野青草断。道旁一老翁，牵萝发浩叹。茅屋颠风飘，禾田恶水漫。穷民兼饿殍，腹枵已年半。荒鸡号昏宵，鳏鱼旷晨旦。出门天地空，四顾无樵爨。官吏日叩门，敲扑驱种蔗。糖税归国家，糖利归会社。农户绝饔飧，啼饥穷日夜。农夫剧苦辛，为农难为稼。蔗田虽有收，贱估不论价。昨来大雨风，蔗苗况如赭。徙倚到东皋，嗷嗷盈四野。去年雨烂苗，今年风残稻。陂塘处处乾，水租徵更早。野田璺如龟，无禾亦无草。农夫畏出门，坐饿成枯槁。妇孺啼于床，牛羊号于皂。粒米贵如珠，况乃乏刍稿。荷锄何处施，悠悠望有昊。潦后布旱云，雨露绝点滴。四野烂如泥，炎威乃赫赫。枯苗涸田间，峥嵘日火赤。万户亿人家，群饥成菜色。此间祲气多，有雨亦无泽。况乃恒阳天，庶草何由殖。薰风来若丝，解愠空太息。
留声器
作者：洪繻
朝代：清

万籁寂静虚堂风，长腔、短腔出郫筒。一鼓促拍「河满子」，再鼓摊破风入松。云璈水调殊玲珑，摄以电气贮以筒。芥拾音响归冥濛，橐籥枢纽相磨砻。放之满堂为逢逢，倾耳曲折无不通。偷声共诧「声声慢」，动色四顾色色空。初如湘灵鼓瑟湘江上，旋如洛神通辞洛水中。一弹再叹有馀韵，一望无人无丝桐。传递语音亦曲肖，又如楚巫翻译出喉咙，石言鬼语非谣童。购得人人矜奇器，闻者往往惊神工。我谓此事何足异，在昔偃师称小技。革人歌舞能目招，驱使草木供游戏。顺帝灵巧亦可言，铜人报时按节至。国初博物有江永，邮筒传声千里致。锼？浑沌机窍开，不须乞灵天地气。木鸡、木狗并有声，变幻五行易位置。奇巧即在耳目间，未用远徵输巧事。西洋此器未十年，末巧由来吾吐弃。是器传语况区区，何似传递今古有吾儒！道德事功留纸上，但凭寸管非机枢。有时馀事弄狡狯，咤叱笑骂杂噫吁，传之千载声声俱。不第绘声且绘色，活留？咳并眉须。西人亦有文字鄙且拙，廿六字母徒翻切。拗断嗓子语言粗，虽有精意无由设。时移地易音即差，兜禽僸佅难分别。得其官骸遗精神，留声机械何须说！炮火有声声震天，西洋制作年复年。一震不留犹慑敌，兵家阴机能研坚。中华此事诚缺憾，铁马屯军噤不前。我思此事由人废，群才一出将渊渊。吁嗟乎，留声器，我闻汝声泪为涟。此间时事不堪述，妇孺啜泣难下咽。劳者莫歌穷莫达，万户吞声何处宣！愿借汝机托汝械，为记愁苦与颠连。记事比珠哀比弦，传诸大帝钧天广乐边，叩天问帝夫何言！
留声器
作者：洪繻
朝代：清
体裁：古风

万籁寂静虚堂风，长腔、短腔出郫筒。一鼓促拍「河满子」，再鼓摊破风入松。云璈水调殊玲珑，摄以电气贮以筒。芥拾音响归冥濛，橐籥枢纽相磨砻。放之满堂为逢逢，倾耳曲折无不通。偷声共诧「声声慢」，动色四顾色色空。初如湘灵鼓瑟湘江上，旋如洛神通辞洛水中。一弹再叹有馀韵，一望无人无丝桐。传递语音亦曲肖，又如楚巫翻译出喉咙，石言鬼语非谣童。购得人人矜奇器，闻者往往惊神工。我谓此事何足异，在昔偃师称小技。革人歌舞能目招，驱使草木供游戏。顺帝灵巧亦可言，铜人报时按节至。国初博物有江永，邮筒传声千里致。锼�浑沌机窍开，不须乞灵天地气。木鸡、木狗并有声，变幻五行易位置。奇巧即在耳目间，未用远徵输巧事。西洋此器未十年，末巧由来吾吐弃。是器传语况区区，何似传递今古有吾儒！道德事功留纸上，但凭寸管非机枢。有时馀事弄狡狯，咤叱笑骂杂噫吁，传之千载声声俱。不第绘声且绘色，活留�咳并眉须。西人亦有文字鄙且拙，廿六字母徒翻切。拗断嗓子语言粗，虽有精意无由设。时移地易音即差，兜禽僸佅难分别。得其官骸遗精神，留声机械何须说！炮火有声声震天，西洋制作年复年。一震不留犹慑敌，兵家阴机能研坚。中华此事诚缺憾，铁马屯军噤不前。我思此事由人废，群才一出将渊渊。吁嗟乎，留声器，我闻汝声泪为涟。此间时事不堪述，妇孺啜泣难下咽。劳者莫歌穷莫达，万户吞声何处宣！愿借汝机托汝械，为记愁苦与颠连。记事比珠哀比弦，传诸大帝钧天广乐边，叩天问帝夫何言！
番山近事
作者：洪繻
朝代：清

五月行军日，辎夫处处征。险逾穿大漠，役似筑长城。爆石冬雷迅，危峦夏雪盈。战云深树里，悽绝鼓鼙声。地绝东海东，安营僰爨中。乱山千甲坐，险道五丁攻。蜀鲊蒸人瓮，冤魂啸鬼雄。合欢峰顶望，瘴雨日濛濛。日日起烽烟，蛮山欲触天。军无诸葛鼓，费有贰师钱。万垤遭焚蚁，千峰叹站鸢。驱人牛马走，挽运到霜巅。惨戚内番山，藤萝亦血斑。鏖兵深壑暗，放炮乱峰殷。逃死林箐里，馀生雪窟间。困穷时出斗，军气落凶蛮。
番山近事·其一
作者：洪繻
朝代：清
体裁：五言律诗

五月行军日，辎夫处处征。险逾穿大漠，役似筑长城。爆石冬雷迅，危峦夏雪盈。战云深树里，悽绝鼓鼙声。
番山近事·其三
作者：洪繻
朝代：清
体裁：五言律诗

日日起烽烟，蛮山欲触天。军无诸葛鼓，费有贰师钱。万垤遭焚蚁，千峰叹站鸢。驱人牛马走，挽运到霜巅。
番山近事·其二
作者：洪繻
朝代：清
体裁：五言律诗

地绝东海东，安营僰爨中。乱山千甲坐，险道五丁攻。蜀鲊蒸人瓮，冤魂啸鬼雄。合欢峰顶望，瘴雨日濛濛。
番山近事·其四
作者：洪繻
朝代：清
体裁：五言律诗

惨戚内番山，藤萝亦血斑。鏖兵深壑暗，放炮乱峰殷。逃死林箐里，馀生雪窟间。困穷时出斗，军气落凶蛮。
痛断发
作者：洪繻
朝代：清

我生局蹐何不辰，垂老乃为断发民！披发欲向中华去，海天水黑波粼粼。天为穹庐海为壑，桃源路绝秦中秦。况是中华亦久变，发短更甚胡中人。吴绳虽约难为纶，且留尺寸来反唇，国人姗笑倭人瞋。我生于世一微尘，我头一发回千钧。科头违世廿载匀，戴之如山五十春。垂之亦自嫌剡剡，断之夫岂能彬彬！山鬼怂剑躐余后，晞汝阳阿归陶甄。在笯可怜断尾凤，遁荒须跨无角麟。托迹伊川昆吾野，苍浪种种嗟沈湮！冲冠此际无轮菌，惭颜懒被华阳巾。惟有晋时无颜帢，称是头颅堪同寅。古者有罪科城旦，维髡与钳为一伦。穆生不设醴酒醇，吾不能去空嶙峋。屈原散发遵枉渚，吾将骚首问苍旻！
登三台洞
作者：洪繻
朝代：清

一洞入山腹，一洞凌苍穹。宛转最高顶，缥缈悬虚空。下压扬江水，上卓玉皇宫。俯首江山小，两腋挟天风。三磴千百折，蚁穴出游龙。金陵在何处，一气连溟濛。蜀江万里来，吴地一线中。浦口九龙山，帆片如飞蓬。江上八卦洲，点点覆青枫。仪真与六合，目尽不可穷。咫尺燕子矶，呼吸天可通。栏杆落鸟背，平视太阳红。长啸下高阁，放棹大江东。
登临感作
作者：洪繻
朝代：清

日色落海天，青山馀一发。苍苍海波中，何处是闽、粤？帆断浙江风，城堕吴峰月。痛哉海东山，竟与中华绝！南望鲲身沙，北望鸡笼雪。中有玉山尖，尖尖皆破缺。白云迷翠微，青春啼林鴂。处处苔藓深，剥尽古碑碣。古迹无一存，往事不可说。俯仰废兴间，悲风来不辍。
登临感赋二首
作者：洪繻
朝代：清

寥落八闽路，萧条大海东。秦馀人物痛，汉外河山空！地已中华尽，时犹故国风。武陵不可见，鸡犬亦难同。海上山长在，人间世已非。中原天万里，远地日孤晖。水阔闻鲸吼，云遥羡鸟归。不堪搔首处，风景尚霏霏。
登临感赋二首·其一
作者：洪繻
朝代：清

寥落八闽路，萧条大海东。秦馀人物痛，汉外河山空！地已中华尽，时犹故国风。武陵不可见，鸡犬亦难同。
登临感赋二首·其二
作者：洪繻
朝代：清

海上山长在，人间世已非。中原天万里，远地日孤晖。水阔闻鲸吼，云遥羡鸟归。不堪搔首处，风景尚霏霏。
登会稽山，拜禹王庙；上谒禹陵，观窆亭、访菲泉；再游禹王寺、探禹穴，转出陵坊；至山庭，读岣嵝碑三十韵
作者：洪繻
朝代：清

早年读「禹贡」，缅仰禹王功。八载释玄书，四海尽来同。稍长观史书，益慕禹王风。万里探禹穴，愿追太史公。不信年迟暮，始到会稽中。会稽水渺渺，会稽山隆隆。霈然下云雨，帝泽九州丰。馀润及海外，岂独限浙东！我自海上来，中原见高嵩。曲阜拜孔子，兖州仰岱峰。遍访九河迹，无若神禹工。直北上燕京，飙轮出居庸。回舟下渤海，再度入吴淞。细考三江渎，亦为大禹通。于兹拜禹庙，岂为骋游踪！禹陵咸若亭，万古白云封。石壁菲饮泉，信乎俭德崇！窆石及古篆，卓立青芙蓉。绕陵列云树，叠嶂若长墉。陵下姒家村，陵右谷神宫。泽比谷林尧冢远，不共苍梧舜冢终。时世谈神奇，万灵来朝宗。传说殿上梁，亦复化二龙。庙内苍水使，河精海若从。我再登禹寺，寺后穴濛濛。宛委所封处，疑有藏圭琮。尝想岣嵝碑，衡岳灵气钟。何年陪禹硎，古字玉珑璁。离离秦望山，斯篆邈难穷。南巡留盛典，禹颂传九重。
登望，不胜今昔兴衰之感；慨焉贼之
作者：洪繻
朝代：清

东望青山西望海，海山苍苍犹未改。陵谷荒凉人物衰，海上空留涨痕在！往年海上浮汉槎，牛斗星辰路不差。稛载珠玑通越峤，运输琛赆贡京华。楼船岁揽洋川米，津市春封北苑茶。齐地鱼盐兼蜃蛤，秦山竹木连桑麻。牛羊孳乳量千谷，朝射豪猪暮糜鹿。渔山猎水不可穷，虞泽衡林曷胜牧！云梦藷蔗伞山糖，玉屑琼霜煮豫樟。江陵之橘洞庭柑，锡山有金号不祥。其馀百物纷难谱，飞走植潜踰郑圃。田上上错赋中中，东南海岱称腴土。为忆台湾全盛时，举袂成幕襼成帷。土木衣锦兽粱肉，馀粮栖亩民无饥。处处耕凿人歌舞，家家纨绮户书诗。只今版图沦化外，万方玉帛无王会。民间衣食尽锱铢，闾左生谋皆课最。细针密缕无所逃，零落衣冠为驵侩。事后争思故国宽，眼前虏尉仍虏官。新丰鸡犬何家入？举头但见海漫漫。
登望，不胜今昔兴衰之感；慨焉赋之
作者：洪繻
朝代：清
体裁：古风

东望青山西望海，海山苍苍犹未改。陵谷荒凉人物衰，海上空留涨痕在！往年海上浮汉槎，牛斗星辰路不差。稛载珠玑通越峤，运输琛赆贡京华。楼船岁揽洋川米，津市春封北苑茶。齐地鱼盐兼蜃蛤，秦山竹木连桑麻。牛羊孳乳量千谷，朝射豪猪暮糜鹿。渔山猎水不可穷，虞泽衡林曷胜牧！云梦藷蔗伞山糖，玉屑琼霜煮豫樟。江陵之橘洞庭柑，锡山有金号不祥。其馀百物纷难谱，飞走植潜踰郑圃。田上上错赋中中，东南海岱称腴土。为忆台湾全盛时，举袂成幕襼成帷。土木衣锦兽粱肉，馀粮栖亩民无饥。处处耕凿人歌舞，家家纨绮户书诗。只今版图沦化外，万方玉帛无王会。民间衣食尽锱铢，闾左生谋皆课最。细针密缕无所逃，零落衣冠为驵侩。事后争思故国宽，眼前虏尉仍虏官。新丰鸡犬何家入，举头但见海漫漫。
登楼即事
作者：洪繻
朝代：清

一望苍茫外，长天白鸟过。潮回江、浙远，船舶粤、闽多。岛屿连沧海，云霞接薜萝。月明惊夜梦，枕上吼鲸波。
登楼晚眺
作者：洪繻
朝代：清

暮色青山尽，寒天旷野低。霜催归雁北，人在夕阳西。云水帆无际，樵渔路已迷。凭栏閒眺望，烟外草萋萋。
登楼有怅二首
作者：洪繻
朝代：清

海上浮云漠漠开，萧条人事叹登台！谁将玉斧黎河划，竟使金牛蜀道来！南北烽烟沈白日，东西山水起黄埃。不堪踪迹如王粲，我欲伤时赋「七哀」！
登泰山四首
作者：洪繻
朝代：清

水行越沧海，陆行踰崤、函。日夜行万里，更披万仞岚。初上泰山北，复下泰山南。既入岱宗坊，步步起巉岩。登及岱盘九，峻甚华峰三。悬峰出天际，危峪入空嵌。忆我近嵩高，回轸向关、陕。车行山隧中，忘却成皋险。自入泰山来，险巘重重掩。一险方才过，一峰又当脸。回首视前峰，地底见一点。迢递三天门，万山没深崦。徘徊碧空中，白云为我敛。庐阜有高峰，四溃皆奇特。灵境变幻间，一峰藏千亿。探奇心未餍，复到泰山侧。泰山层层高，别肇神仙域。直上五十盘，凌霄去不息。飞泉五千仞，山头惟一滴。满山柏戴云，悬磴松生石。秦、汉皆后来，云物万古积。石闾对介邱，天府西东辟。绝顶濛濛间，青旻连青壁。真人御风行，去天不盈尺。俯视山半云，雷声出山腋。朝登日观峰，沧海扶桑色。
登泰山四首·其一
作者：洪繻
朝代：清

水行越沧海，陆行踰崤、函。日夜行万里，更披万仞岚。初上泰山北，复下泰山南。既入岱宗坊，步步起巉岩。登及岱盘九，峻甚华峰三。悬峰出天际，危峪入空嵌。忆我近嵩高，回轸向关、陕。车行山隧中，忘却成皋险。自入泰山来，险巘重重掩。一险方才过，一峰又当脸。回首视前峰，地底见一点。迢递三天门，万山没深崦。徘徊碧空中，白云为我敛。
登泰山四首·其二
作者：洪繻
朝代：清

庐阜有高峰，四溃皆奇特。灵境变幻间，一峰藏千亿。探奇心未餍，复到泰山侧。泰山层层高，别肇神仙域。直上五十盘，凌霄去不息。飞泉五千仞，山头惟一滴。满山柏戴云，悬磴松生石。秦、汉皆后来，云物万古积。石闾对介邱，天府西东辟。绝顶濛濛间，青旻连青壁。真人御风行，去天不盈尺。俯视山半云，雷声出山腋。朝登日观峰，沧海扶桑色。
登燕子矶
作者：洪繻
朝代：清

渺然临大江，凌空欲飞去。洪流挟长峰，千里一蹲踞。江左几兴衰，陈迹自何处。今日乌龙山，昔时五马渡。夷吾幕府起江东，今见翠微纷无数。燕子洲兆燕棣祥，傅翼来自燕山路。从此一江内外分，沧桑陵谷俱非故。三国六朝事已空，两淮四辅谁为固。水龙岸虎来石头，司马佛狸竞瓜步。几时不以天堑鸣，江心出没惟乌兔。此矶不比采石矶，亦不可比金焦与北固。昂然邀得翠华临，山水盛名亦虚傅。矶上右顾黄天荡，矶左远顾乌江戍。千古江山大战争，尽供此水东流注。一拳石觜閒徘徊，烟水茫茫望中赴。回头欲入观音门，夕阳斜挂江边树。
登珠潭屿偶咏
作者：洪繻
朝代：清

万山重重围一水，四水圆圆浮一山。一屿如珠点波间，一汊陡入苍崖弯。其水澄泓明海峤，其山高秀压尘寰。其阳如展蓬莱颜，其阴如垂玉女鬟。山水天光共一色，水碧山青互回环。水远无梁山无磴，◆嵼云霞不可攀。山开恍逢衡霍面，水转疑入潇湘湾。花发鸟啼波渺渺，独有山灵时往还。我来凌风试径渡，不觉中流风露寒。阴沉恐坠蛟龙窟，登陟又愁麋鹿顽。居人喜见山南客，导我请观水北蛮。深山奇异不可尽，悬崖露骨树生◆。我欲移家长此住，尘途扰扰山缘悭。
登雨花台
作者：洪繻
朝代：清

西望杳杳天阙山，东望大江去不还。金陵故宫自何处，石头钟阜如长干。兹冈锁钥城南关，遥撑半壁成重磐。采石军声撼建业，古今争夺此弹丸。梁武讲经于此间，天花法雨散华鬘。青丝白马来侯景，朱雀乌鸢出大圜。此台旧事不堪忆，高座寺边馀暮色。吊古何须感废兴，即今且复埋荆棘。梅岭已荒内史亭，石冈已铲谢公迹。孤垒犹留战后氛，二泉空话茶时客。嗟乎，绝好江山可游观，兵燹一动无翠峦。于今寰海再鼎沸，岂得江淮一水安。我从高处望中原，南北山门白日残。岷江万里来秋色，缥缈海东生暮寒。
登鸡鸣山
作者：洪繻
朝代：清

不见功臣庙，惟见功德寺。射雉彼何人，鸣鸡闻此地。同泰馀故基，舍身复谁氏。萧梁往事空，台城留位置。何处景阳宫，井◆有遗腻。突兀志公台，钟声出深閟。覆舟山色青，玄武湖光翠。已洗六朝痕，尚含六朝粹。望见青溪流，绮合秦淮里。烟市俯下方，万片瓦麟次。寺后豁蒙楼，荒洲风景异。江上乌龙峰，时送遥青至。迢递下山邱，不尽白门思。
看天门山
作者：洪繻
朝代：清

出云楼阁压晴漪，两岸青山又一时。采石矶头行客远，日边江上望蛾眉。破浪楼船气亦降，螺峰倚岸蹙成双。重重天堑连天阙，楚尾吴头锁一江。
看天门山·其一
作者：洪繻
朝代：清

出云楼阁压晴漪，两岸青山又一时。采石矶头行客远，日边江上望蛾眉。
看天门山·其二
作者：洪繻
朝代：清

破浪楼船气亦降，螺峰倚岸蹙成双。重重天堑连天阙，楚尾吴头锁一江。
看山写怀
作者：洪繻
朝代：清

我居市廛间，恨无青山绿水环。山人在山里，日夕峰峦烟雾起。山人对山不解吟，孤负山水有清音。我生能诗乏山住，失却画本无佳句。倚楼遥望翠微巅，春来、春去迷红树。座中有客话山容，山东有竹西有松。山村月出催沽酒，山寺云封闻打钟。泉声鸟语供清听，昏曙阴晴尽诗兴。安得移居入深山，登山看海澄如镜。山人阻我莫移家，山中无虎有苛政。城市尘埃不易居，山林徭役亦难应。丹灶无宽宏景庐，蓬蒿还隘羊求径。不须歌啸慕渔樵，万水千山鲜乾净。
眺采石矶
作者：洪繻
朝代：清

赤城云霞起层峤，采石青山最佳峭。中有锦袍谪仙居，外有韎韐将军庙。临江作步如虹悬，长江渺渺波浸天。群峰插岸相后先，艨艟衔尾舳舻旋。青绿云山挂眼前，此时此景谁能迁。所恨兵来多渡此，战争间续三千年。东吴南朝迄南宋，常开平又奋戈船。毓麟堂下馀废垒，然犀渚上生寒烟。此时采石黯无色，迄今何幸留清妍。彭杨水师靖湖海，采石江边祠堂在。何如长庚捉月亭，魂魄山川长不改。尝闻萧尺木，曾画李白楼。匡庐衡岳落素壁，东岱西蜀连云浮。此景足助青山色，此画青山留不得。惟馀赭岸蘸横江，永与青山障采石。我来无事溯江行，一棹长风万里轻。船头已向蟂矶去，船后才从牛渚经。何当待月清秋夜，
短歌行
作者：洪繻
朝代：清

莫照堂前镜，照镜生白发。莫上马头鞍，上鞍见髀骨。富贵而销磨，无异厮养卒。贫贱而销磨，不如长灭没。峨峨者山，洋洋者河。河流无已，不如山高。愚为利役，贤为名劳。富贵繁华，万古蓬蒿！
福清路过郑介公故里
作者：洪繻
朝代：清

读史怀监门，爱君伟丈夫。但请苍生命，不惜微臣躯！伏阙陈谤书，如闻君疾呼。意气过石介，岂为激烈乎！一朝君命下，贬谪在江湖。高风自千古，臣心足不孤。后人思古谊，立碑在前途。曰侠、诚义侠，名字不模糊。岭头有松柏，路畔有苇蒲。我过君故里，想见流民图！
秋咏十二首
作者：洪繻
朝代：清

我心忧如何，西风起庭柯！朝下洞庭叶，夕吹洞庭波。洞庭在何处？沧海接黄河。愁思从中至，日月速羲娥。事业不一成，春秋空经过。幽怀何所适？散发晞阳阿。独自出门去，忽忽不知处。恍若得所思，旋觉无所与。鱼鸟起寸心，天渊入吾虑。举头得所爱，青山露林櫖。斜照含西峰，夕色误朝曙。胸次忽澹然，斯意谁与语！
秋咏十二首·其一
作者：洪繻
朝代：清
体裁：古风

我心忧如何，西风起庭柯！朝下洞庭叶，夕吹洞庭波。洞庭在何处，沧海接黄河。愁思从中至，日月速羲娥。事业不一成，春秋空经过。幽怀何所适，散发晞阳阿。
秋咏十二首·其一
作者：洪繻
朝代：清

我心忧如何，西风起庭柯！朝下洞庭叶，夕吹洞庭波。洞庭在何处？沧海接黄河。愁思从中至，日月速羲娥。事业不一成，春秋空经过。幽怀何所适？散发晞阳阿。
秋咏十二首·其二
作者：洪繻
朝代：清

独自出门去，忽忽不知处。恍若得所思，旋觉无所与。鱼鸟起寸心，天渊入吾虑。举头得所爱，青山露林櫖。斜照含西峰，夕色误朝曙。胸次忽澹然，斯意谁与语！
秋日即景二首
作者：洪繻
朝代：清

秋风飒飒路萧萧，千里津梁一线遥。野燎明虚霜后猎，烟船暗泊港边潮。拂云楼阁琉璃海，如砺关山铁索桥。毕竟何人铭坐领？西洲李特已寥寥。
秋日感怀
作者：洪繻
朝代：清

夙愿乘风出请缨，江山何处卓龙旌。晾鹰辽塞云无色，饮马长城水有声。安得楼兰惊介子，可怜海岛遁逢萌。霜天灯下萧条坐，万卷当前气不平。西风簌簌奈吾何，阅尽惊波又逝波。鲲背千年沉黑海，马头万里望黄河。子通磨盾心原壮，张翰持杯鬓已皤。匿迹穷荒无处所，有时山鬼一牵萝。大荒海外更东荒，风急天高碧浪长。日日编愁遵枉渚，年年晞发近扶桑。有怀掷帛游关内，无路乘槎过日旁。最是不堪登望处，神州时欲起红羊。庾信生涯仅小园，荆榛何处认周原。桑田沧海红尘路，燹火人烟黄叶村。世难王樵居茧室，身閒宗测画苏门。江山一片斜阳里，照见疮痍血泪痕。
秋日感怀·其一
作者：洪繻
朝代：清
体裁：七言律诗

夙愿乘风出请缨，江山何处卓龙旌。晾鹰辽塞云无色，饮马长城水有声。安得楼兰惊介子，可怜海岛遁逢萌。霜天灯下萧条坐，万卷当前气不平。
秋日感怀·其三
作者：洪繻
朝代：清
体裁：七言律诗

大荒海外更东荒，风急天高碧浪长。日日编愁遵枉渚，年年晞发近扶桑。有怀掷帛游关内，无路乘槎过日旁。最是不堪登望处，神州时欲起红羊。
秋日感怀·其二
作者：洪繻
朝代：清
体裁：七言律诗

西风簌簌奈吾何，阅尽惊波又逝波。鲲背千年沉黑海，马头万里望黄河。子通磨盾心原壮，张翰持杯鬓已皤。匿迹穷荒无处所，有时山鬼一牵萝。
秋日感怀·其四
作者：洪繻
朝代：清
体裁：七言律诗

庾信生涯仅小园，荆榛何处认周原。桑田沧海红尘路，燹火人烟黄叶村。世难王樵居茧室，身閒宗测画苏门。江山一片斜阳里，照见疮痍血泪痕。
秋日登临偶兴二首
作者：洪繻
朝代：清

仰首天边暮色低，征途欲尽万峰齐。云从南出风从北，山自东来海自西。日落忽逢鹰独起，草枯何处马频嘶？深篁大泽无人过，谁向狉榛事鼓鼙！
秋望有悼，为汝南作
作者：洪繻
朝代：清

何处故人颜，云间又水间。东南秋色尽，不忍望罗山！
秋试行役感咏
作者：洪繻
朝代：清

微名迫我起，我行过千里。既越两重洋，又涉百重水。波涛挟蛟鼍，时时向人跂。咫尺生风云，天色迷瞻视。身在澎湃中，轻掷同敝履。不识有眠食，岂复有行止。言念古战场，安能在海里。丈夫志四方，艰难此为始。我行过关山，一平复一险。马角与船唇，流光常烁闪。一入矮屋中，苍苍为之掩。如蜂攒蜜房，如蛾傍灯焰。不必帝京尘，缁衣已先染。叹息古英雄，此中多沉奄。意气幸发越，磨刀不惧剡。摛文倚幨帷，月明星点点。俯首念归途，胸中海潋渰。归来阻海风，卧船经八日。火轮不得施，心如飞箭疾。惊浪向面生，朝阳从波出。缩地古有人，超海今无术。一夕玉镜平，如鲠胸中失。问津傍蓬山，陆始水已毕。扁舟过酒家，谁能辨清质。身如蟠泥龙，不免蝇与蛭。嗟彼远游子，何以同邮驿。一出台北城，即接铁车路。万山随转圜，千里失回顾。虽丧磐石安，却胜舆夫步。断虹悬空中，驶轮旋飞渡。翘首望前途，烟云蔽午树。息驾入城门，似马初停骛。问我从何来，天风兼海雾。泱漭整行装，明朝从此去。一日复一日，行行将到家。前途已无几，盼望转成遐。马上有秋色，路上有秋花。夕阳在树外，反哺有暮鸦。惊心堂上亲，未谂餐饭加。入门问老母，依旧两鬓华。病体虽不康，怜子意犹赊。只为区区者，累母望天涯。叹息古人贤，负米亦孔嘉。阿兄见我至，为我拂衣裳。阿嫂见我至，为我具羹汤。童稚先后走，相争负行囊。自维不肖躯，满堂何皇皇。乃知天伦中，至乐有馀长。人生思富贵，悲喜在外旁。呼仆啖晚饭，燥吻兼饥肠。一饱身已困，不复思酒浆。荆妻房外立，望我栏杆头。相见问劳苦，翻讳己心愁。自君之出门，不敢登高楼。楼头红日照，楼外白云浮。见云不见人，风信海中沤。鲤鱼常渺渺，鸿雁自悠悠。景物夙已换，自夏以徂秋。桂轮圆复仄，橘柚绿已稠。道上渐轻霜，言念季子裘。相见虽云欢，明日将远游。嫁君在少年，离别何如流。为卿话旅况，卿当添烦忧。丈夫负弧矢，岂复恋家室。惟有高年亲，艰难离双膝。幽禽鸣木中，时亦思琴瑟。逐逐鸡肋名，似饥拾橡栗。谋名复谋利，骥马徒奔佚。思之辄不解，未能遗纤悉。倥偬风尘中，金玉销素质。行人已归家，家书始附至。汪洋一海横，飞鸿失其翅。叹息远行人，数语空自寄。上有覶缕怀，下有平安字。日月两周天，一纸滞途次。草茅望阙情，寸衷无由致。委质数篇文，与此亦何异。江湖与故乡，遥下数行泪。俯念大海中，求珠应不夜。自恃骊龙精，当有神光射。一寸明月辉，岂无神雀下。象罔眼如箕，搜寻何能罢。升之在云衢，鳞甲风雷化。沉之在重渊，光芒泥涂藉。得失两心煎，欲脱不得卸。本无毫末加，何为动惊吒。但思出身阶，此为乘时驾。成都有相如，不屑赀郎借。是以一卷文，珍重不轻假。可怜遭按剑，犹望连城价。九月月几望，桂树开花时。蕊榜将悬阙，颠倒郢中儿。我身在海角，引领望天池。云程阻风信，得失未应知。寸心已先往，大梦犹奔驰。飞电空中下，一刀割乱丝。得意不须喜，失意何庸悲。翻悔昨日情，此心如醉痴。月色淡将曙，天明秋路远。鸟声唤行人，萧萧到山馆。上岭午烟苍，下岭夕阳晚。空中盼白云，不舒复不捲。渺渺溪中水，秋深流转浅。安坐閒斋中，诗书慵过眼。转念读书乐，再把陈编玩。浩歌梁父吟，落叶空阶满。木末起蝉响，秋深天气凉。萧森商声远，孤园摇众芳。感此心容瘁，入世多悲伤。富贵非所慕，雄心失行藏。所以古之人，载质每皇皇。八代起衰手，为此亦徜徉。鸿鹄群燕雀，鸦雏傲凤凰。意虽不奔竞，潦倒未应忘。流水远更远，空山深复深。怀在白云内，时傍高松阴。幽人谁与语，一片古时心。入世恫尘俗，谁复领清襟。所以古贤豪，轻遇重知音。伯牙不可作，子期毁其琴。柯亭岂无竹，蔡雍邈难寻。此地有高山，携酒独登临。苒苒百世怀，悠悠千古想。置身恨不高，未能空万象。尺寸何所施，风尘徒鞅掌。一朝为浮名，琴书失素养。与世争涓埃，胸中胡不广。遥遥望古今，寥寥思天壤。
答林幼春并怀林十及梁钝庵
作者：洪繻
朝代：清

燄峰崔嵬天一尺，峰下诗人林君宅。来诗遥遥怀鹿渠，鹿渠流水冬寒碧。前日送钝翁，共迟鸿泥迹。钝翁归去不可追，广州山与海天隔。复有松江食鲈鱼，君家十叔殊难得。寥寥人散天一方，我与君居亦并僻。安得君向鹿溪游，我向燄峰亦作客。题诗名山祷山灵，回天转海洗尘积！
答梁先生子嘉二首
作者：洪繻
朝代：清

四海风尘外，论交孟与韩。岘山今体绝，蜀道古诗难！老格追高适，雄词薄子安。岭南源委在，当作替人看！相逢如旧识，慷慨问为谁？瀛海伧荒客，文章大小儿。世将公作寓，诗与境争奇。直道同刘四，危邦慎所之！
答梁先生子嘉二首·其一
作者：洪繻
朝代：清

四海风尘外，论交孟与韩。岘山今体绝，蜀道古诗难！老格追高适，雄词薄子安。岭南源委在，当作替人看！
答梁先生子嘉二首·其二
作者：洪繻
朝代：清

相逢如旧识，慷慨问为谁？瀛海伧荒客，文章大小儿。世将公作寓，诗与境争奇。直道同刘四，危邦慎所之！
答陈六因梦寄诗
作者：洪繻
朝代：清

余每诵君诗，如逢君一面。何期君梦中，忽与余相见。山川虽阻修，两心通一线。君居鳌海头，我居鹿江甸。梦中获往来，较于邮传便。昔人魂梦间，每愁道里眩。如何我两人，神交速流电！塞黑枫林青，无为李白颤。九月风气凉，微霜飘素霰。明月屋梁间，照君颜色变。昨日君书来，文鱼衔匹练。绸缪五色丝，交系两头绢。明珠缭四周，良玉当中现。展吟未及终，方诸津可咽。俨然郭使君，锦段梦中荐。紫海天鸡鸣，赤城云虾绚。恨不梦重重，为通思片片！
米贱感赋
作者：洪繻
朝代：清
体裁：古风

曩者我未有田时，米贵如珠难作糜。今时我有田数亩，米贱无从易升斗。米贵我昔为伤心，民贫恨天不雨金。米贱我今夜长叹，租入难供赋税半。赋税如何底许多，中田今升十倍科。正税之外有附税，税外加派更繁苛。犹幸今年歌大有，无钱有米可糊口。倘或年时遇半荒，村南村北皆饿叟。但是农家今亦艰，买牛雇直钱如山。有米贱粜须官检，玉粒难入东洋关。农家租户何须苦，催科刻日严如虎。无田亦有人口徵，百物锥端皆榷估。
米贱感赋
作者：洪繻
朝代：清

曩者我未有田时，米贵如珠难作糜。今时我有田数亩，米贱无从易升斗。米贵我昔为伤心，民贫恨天不雨金。米贱我今夜长叹，租入难供赋税半。赋税如何底许多？中田今升十倍科。正税之外有附税，税外加派更繁苛。犹幸今年歌大有，无钱有米可糊口。倘或年时遇半荒，村南村北皆饿叟。但是农家今亦艰，买牛雇直钱如山。有米贱粜须官检，玉粒难入东洋关。农家租户何须苦，催科刻日严如虎。无田亦有人口徵，百物锥端皆榷估。
红山崎
作者：洪繻
朝代：清

危云树末生，急客云中行。崚崚千石磴，俯瞰深溪清。万翠攒眼入，一红拍崖平。疏林夹流水，十里一镜泓。言是夏秋际，远山露列城。万井积邱垤，百峰互阴晴。登高望遥阜，想见官军营。忆昔甲申初，此地防夷兵。烽烟倏忽灭，耳有胡笳声。今来开道路，遍志轮蹄程。不久铁车过，平地殷雷鸣。岩谷忽破碎，山海一楸枰。我自催鞭去，秋风马首轻。
纪灾行
作者：洪繻
朝代：清

庚寅岁六月，上天雨泽竭。一夜风霆声，万山草木拔。老龙奋横威，牙爪纷冲抉。磅礡气所至，屋瓦狂飞发。不知从何来，水潦万丈决。田庐所居人，一夕为鱼鳖。地上山忽奔，井田随破裂。哀哀天弗闻，苍生受颠越。苍生受颠越，不自今伊始。去年新令行，诛求苦无已。鲂鱼赪尾逃，平地皆祸水。灾害一时生，天其显者耳。我欲告苍天，请论数与理。理数不可知，天怒有时止。
绿林行
作者：洪繻
朝代：清

东洋兵气森如霜，破敌无声如虎狼。一拳海上黑丸地，地窄不足供回翔。数军弹压有馀势，狰狞恶貌惊洪荒。谁知绿林多豪客，小丑不量出跳梁。昼在山场夜城郭，凌空蔽日如飞蝗。一指障目无泰山，劫夺民家穿营房。洋兵瑟缩不敢出，有如猛虎畏群羊。四围鸣炮声汹汹，两傍列炬光煌煌。小寇由来过大敌，正正旗鼓阵堂堂。入室横行无所惧，往复倒橐又翻曩。委蛇欲退不遽退，辄向营头鸣数枪。行人复说大坪山，白日出劫洋兵行。初谓一吼噤万窍，谁知满身生烂疮。南北烟尘复四起，兵且难行况善良。呜呼绿林客，恨不为国出宣力。
绿林豪
作者：洪繻
朝代：清

北风萧萧暮色黄，绿林豪客结成行。腰横宝剑手长鎗，明火杀人胆气强。来往跳梁何所忌，入室胠箧又探囊。县令闻之无所问，此辈出入已寻常。此辈亦是游侠客，激而为之无所惜。饥饿驱人到于斯，何以削脧犹未息。雨露云霓不得施，田畔良苗即蟊蠈。今日作贼胜作官，坐收物力不知艰。不稼不穑无所事，财帛货贿高于山。
罗山寄张茂才汝南
作者：洪繻
朝代：清

一尊前日酒，鸾鹤又离群。看看来时路，青山断白云。
老妇哀
作者：洪繻
朝代：清

出门逢老妇，白发蓬压眉。倭兵蹴之行，哀哀泣路歧。乞食不得饱，眼泪垂作糜。问妇何所苦，呜咽不成辞。有室无可归，残年丧子儿。一家八九人，遭杀不胜悲。大者能扶耜，小者仅知饥。爱女倚房居，刺绣手牵丝。大妇在炊下，淅米肉如脂。一夕闻兵来，悚息泪交颐。聚泣共吞声，忽有兵人窥。闯入掠衣饰，索钱勒藏赀。刀枪交股下，大者死阶墀。回头视幼子，身首已分肌。女妇骇啼走，并命于一时。缕陈未及终，哭声已涟洏。更端问老妇，摇首不闻知。旁人纷纷说，甲乙亦如斯。甲家益酷死，馈倭为倭欺。遗下数顷田，芜秽草差差。复存数间屋，入夜栖鸢鸱。东家绝炊火，西舍游鹿麋。亦有倭人宿，连甍卧豺罴。破壁系鞍马，折门煮牲牺。行人不敢过，迂路且鞭笞。世衰人物贱，不死皆便宜。翘首望苍天，言之有馀噫。叹息百年上，琛赆朝四夷。民物皆丰贵，鸡犬亦雍熙。草野无知觉，听我吟哀诗。
老衢崎
作者：洪繻
朝代：清

盘路赴蚕丛，上岘豁平场。下临渺无际，远树但苍苍。蝘蜒势千里，暝见东南冈。西尽沧海阔，东去乱山长。一线红泥坂，深谷散牛羊。谷底有耕田，井密如罫方。人家万松里，岚翠环四傍。长飙起天末，屋古斜照黄。登临极平楚，云物入微茫。直北多关山，巉绝枕重洋。此去路途广，车马似风樯。暮霞半空落，断崖丹赭张。北客驻遐眺，险尽喜康庄！
自叹
作者：洪繻
朝代：清

烟涛万里接天流，身世沈沦守故邱。每度秋风增马齿，连年寒雪敝貂裘。乾坤文物经三变，海屋沧桑又一筹。若使中原计恢复，儒衣愿换铁兜鍪！
自咏
作者：洪繻
朝代：清

本是人间一散仙，却曾游戏小壶天。无端海上鳌梁断，不近蓬山过十年。
自太湖洞庭回棹
作者：洪繻
朝代：清

灯火烟波认有无，天低月暗两模糊。洞庭一棹姑苏返，夜半吟诗过太湖。微月笼云夜不开，湖烟无际水无埃。一灯远自中流见，知是姑苏城里来。夜里波心又几桥，松陵不见客吹箫。八枝急棹灯船过，我自湖光一叶摇。玉雪坡南月露东，石湖故迹水浮空。诗人亭榭词人路，无限烟波送小红。尧峰远映水中央，曲港湾湾见水乡。满岸人家满船火，石湖过后过横塘。偃月成桥水作油，一城灯火认苏州。摇船夜入姑苏市，宛在屏风镜里游。
自岳州巴江下水，破晓至武昌，望汉阳、入汉口即目
作者：洪繻
朝代：清

驳霞满天天色紫，五云台阁天中起。继以海市虚无间，蜃楼复在空明里。凌霄万汇天机悬，火布水锦风轮旋。珊瑚玳瑁万家饰，虹栈星房九气鲜。江光烂漫群龙戏，乃是千舟万舟至。叆叇三湘七泽天，缤纷四海五湖地。汉阳、武昌夹岸长，东西南北控中央。安得江神一起鞭石梁，联络二十二省成一疆，朝轶大秦、暮扶桑！呜呼我歌未罢开曙光，天苍苍兮江茫茫。愿乘槎兮出大荒！
自泰安北返济南作
作者：洪繻
朝代：清

汶桥高里朔风声，岱顶归来历下行。清、济依然流泗水，泰山幸不隔长城！争桃乃有齐三士，辞币曾无鲁二生。游遍中原将北上，萧萧轮铁向燕京。
自瓜洲入扬州咏
作者：洪繻
朝代：清

飞鸟中流不易还，回头何处认青山。重重江树茫茫水，山在南徐北顾间。广储门外水萧萧，舟子江湾号柳条。画舫珠帘何处是，月明千古照虹桥。文峰寺外塔湾头，不见淮东胜概楼。四十里程杨柳岸，瓜洲一水入扬州。维扬风景不模糊，北郭园林入画图。杨柳芙蕖无限好，五亭湖外瘦西湖。
自赋
作者：洪繻
朝代：清

威仪汉世已无馀，陆贾越台犹著书。图形不到凌烟阁，闭户自甘子云居。天荒地老无闻见，过眼沧桑皆若虚。志气自昔撼山岳，乃今局促随卷舒。世上呼牛或呼马，意中为龙又为猪。当前寄托蚊双睫，随处揶揄鬼一车。闻道汉廷方变法，屏弃八珍嗜羊菹。不信衣冠舞鸲鹆，竟然钟鼓乐鶢鶋！我自倔强风尘外，习气不为时世除。褐衣皂帽欲千古，金石之声出草庐。
自闻汝东凶耗，怀人感事，日觉伤心；再作二首
作者：洪繻
朝代：清

一自沧桑变世尘，每闻时事辄伤神！已因故国肠将断，况为同侪泪满巾。天地无情催梦客，江山残劫到閒人。不堪回首看云物，处处风烟散渚蘋。城郭依稀鹤不还，谁能将酒减愁颜！悲馀陇上东西水，泪尽何家大小山。夜月波沈三岛路，秋风梦断八闽关。歌残「薤露」歌「蒿里」，不为多情鬓亦斑！
自闻汝东凶耗，怀人感事，日觉伤心；再作二首·其一
作者：洪繻
朝代：清

一自沧桑变世尘，每闻时事辄伤神！已因故国肠将断，况为同侪泪满巾。天地无情催梦客，江山残劫到閒人。不堪回首看云物，处处风烟散渚蘋。
自闻汝东凶耗，怀人感事，日觉伤心；再作二首·其二
作者：洪繻
朝代：清

城郭依稀鹤不还，谁能将酒减愁颜！悲馀陇上东西水，泪尽何家大小山。夜月波沈三岛路，秋风梦断八闽关。歌残「薤露」歌「蒿里」，不为多情鬓亦斑！
自闽海入闽江作
作者：洪繻
朝代：清

海天一色云瞢腾，云开何乃见长城！长城非城千山青，中有山门五虎横。山门荡荡连海门，千回百折长江奔。中流江峡成海峡，束缚蛟龙留潮痕。潮来潮去山重叠，钱塘潮水不足论。舟人金牌、长门里，重重锁钥江海水。宛转亭头又馆头，罗星塔山连云起。我自东北历东南，港门无此青巉岩。大沽、黄浦剧深通，平原两岸蔑峰岚。山东海港有山险，长流难得长山掩。江心随处况有矶，岂比金、焦山两点！堪痛甲申边衅开，如此江山酿祸胎。兵备空传藏舰浦，洋氛竟及钓龙台！于今江面澄如练，马头、马尾沧桑变。不堪回首念昔游，闽中山水依稀见。
自青龙岭踰长城，登八达岭放歌
作者：洪繻
朝代：清

阴山、祁连安在哉，我从绝顶登天台。万骑胡儿今不见，万山叠叠东西来。东望临榆负山海，西望恒岳飞尘埃。太行、蓟邱挟两腋，勾注井陉如累垓。秦皇、汉武多边才，能隔大漠寻蓬莱。起自临洮至辽东，长城万里蒙恬开。高齐幽州事徘徊，缮治长城下口隈。我在岭头一俯视，荒荒莽莽红叶堆。南下倒马关，北上飞狐口。密云山如虎豹临，桑乾河作龙蛇走。此岭嵯峨镇域中，插天疑有鬼神守。岭外大野浩茫茫，岭内连山峰陡陡。峰嶂虽逼天，陉谷若开牖，北门锁钥长在手。呜呼谁能从军赴沙碛，南北东西此枢纽！
舟泛大海作
作者：洪繻
朝代：清

放棹大洋中，四见沧海色。长天入巨浸，或玄、或深黑。江南见混黄，台麓见绿碧。但是蹴风行，层层皆雪白。有时浪矗空，银雪三山积。平落洪浸间，隐隐黑龙脊。我乘艨艟游，不畏长鲸掷。谈笑轻波涛，昂头天咫尺。
艳歌行
作者：洪繻
朝代：清

捲帘忽茁老蛟须，燃烛忽唾骊龙珠。红玛瑙碗青珊瑚，登筵为君祝欢娱。窈窕神妃在堂隅，长眉修鬘立斯须。瑶旗翠羽苍虎符，即之若有还若无。将以饫之无灵巫，我所思兮在远途。灵风闪烁霜雪肤，酌君寿君歌吴歈。
苏州城内访古
作者：洪繻
朝代：清

湖里归来城里游，乐桥前后酒家楼。专诸巷近要离远，偏是吴侬爱虎邱。钱圃韩桥燹火经，荷塘柳岸尚青青。南园已作空王地，赖有沧浪子美亭。临顿桥边衢路长，驱车更访古沧浪。锦衣大树将军尽，留得钱家鼎甲坊。胜地茶花当武源，吟诗想像到梅村。梦楼去后无人问，惟我来寻拙政园。倪迂遗迹北城隈，巷近潘家路几回。狮子林中太湖石，玲珑无数玉峰颓。两岸人家夹绮罗，湔裙碧水市门过。下塘街畔桃花舫，更比山塘画桨多。
茶肆女
作者：洪繻
朝代：清

山头采茶枝，店前拣茶叶。女儿对门居，玉臂相交接。一群如围花，双队成飞蝶。腰携筼筜篮，手开湘竹箧。拾茶垂纤指，评茶舒笑颊。轻重与郎量，往来拖绣屧。我叹拣茶娘，空自著罗裳。一身虽云丽，徒为他人妆！古王敦风化，家家学采桑。采桑不采茶，女儿长在家。采茶不采桑，寂寞女儿箱。女劳不思淫，天上犹七襄。谁为课豳图，山槲栽满墙？舍末而求本，衣被在一方。
荒城秋望
作者：洪繻
朝代：清

偶上城南冈，遥望城东道。长林漠漠不见人，夕阳远树连芳草。八卦山头旧寨平，石虎新遗赵王堡。于今辟作游人园，行人凭吊迹如扫。俯视城市半已荒，廛店折毁成空场。昔日飞甍楼观地，今馀乱瓦堠堆傍。废残虽已修，零落尚凄凉。无家、无室千馀氓，散为哀鸿之四方。回头望大道，大道直如弦。中有平民十万田，铲除畎亩无陌阡。嵯峨见阛市，有伍、有章似方里。但是烟火万人家，一朝苦雨悲风起。日落无声鸦影多，牧夫樵竖动哀歌。无限沧桑经海岛，那堪荆棘遍山河！
莫愁湖曲
作者：洪繻
朝代：清

湖边杨柳树，湖上芙蓉花。石城横塘路，云是莫愁家。湖碧花逾香，花红水犹腻。将波作镜奁，想见莫愁媚。头有苏合香，居有郁金堂。河水向东流，湖波自夕阳。送欢下扬州，吴头复楚尾。一日湖上心，千古秦淮水。湖上有高楼，有子名阿侯。输与中山王，天子亦无愁。
葛岭洪忠宣庙留题
作者：洪繻
朝代：清

忠贞气绕炼丹台，庙貌千秋葛岭开。鹆谶鹃声无限恨，龙髯马角有馀哀！祀同浙水、吴山永，人自冰天雪窖来。可叹朝端苏属国，冷官亦惹桧枝猜！
蒿目行
作者：洪繻
朝代：清

岁在戊子月在酉，地上欃枪天彗帚。社鼠野狐哀嗷嗷，一队健儿负梃走。蛮烟细民无异志，只因新令掊克苟。新令之条行者谁，刘公铭传来抚守。自请住台过十年，剪除荆榛使财阜。去岁剿番剿不成，遂向民间增税亩。一方田园十数弓，丈量比前长八九。累锱积铢算不遗，官乃与民争利薮。不为朝廷培本根，斲丧元气焉能久。区区弹丸何足言，坐使皇朝伤高厚。农夫商贾不聊生，纷纷痛心又疾首。浙东计亩为公田，南或呼箕北呼斗。传说昨日已打城，无乃跳梁成刍狗。揭竿作旗抢地呼，背负耰锄击土缶。肉食无心为苍生，脧削依然故见狃。古人不畜聚敛臣，此言真堪铭鼎卣。赤城千里如金瓯，无故寻端欲碎剖。不知祸水何时平，老范甲兵胸岂有。九重高远未曾知，万民泪落秋风柳。
蓄发诗
作者：洪繻
朝代：清

不欧、不亚亦不倭，我发虽短未媕婀。我头不与人同科，可屈、可伸奈我何！垂垂渐觉成盘螺，有如玉山长嘉禾。不似童山空峨峨。随俗不随乡人傩，老子头颅聊自摩。任人讪笑语言讹，闭门缩颈甘藏窝。道逢狞吏掩而过，抱璧相如避廉颇。自笑杨朱为一毛，有惭肤挠与目逃！几茎衰发奚坚牢，如斯时世须餔糟。但余未能从时髦，耄矣老夫爱皤皤。
行路难
作者：洪繻
朝代：清

虎可驯兮龙可攀，石能渡海舟登山。尘途咫尺不可过，世人惟有行路难！北风白日天地阔，荆棘忽生顷刻间。蓬莱弱水千万丈，人情变幻为波澜。听我歌，行路难。壮士徘徊何所往？拔剑斫地一身宽。
西洋灯
作者：洪繻
朝代：清

西人机巧无不可，不膏不脂能吐火。一缕荧荧放电光，日暮人家燃千朵。又有玻璃覆碗明，人家争置数盏灯。或悬虚空或插案，照耀微茫白雪生。中国圣人制度备，颠扑不破传利器。流泽久长可百年，何乃世人竞为异。西洋伎巧遍天下，中华物产失其利。我叹台湾尚洋灯，一端可以验风气。安得尧舜重光出，世间还淳返朴归郅治。
西湖杂咏六首
作者：洪繻
朝代：清

灵隐寺边观海亭，南峰登后北峰登。六桥烟柳三潭月，消受湖山得未曾？湖上依然似画图，冬青树冷六陵芜。孤臣长占栖霞岭，宋代湖山半亩无！西泠桥畔带垂杨，亭子孤坟送夕阳。虎阜真娘此苏小，苏、杭真个美人乡。
西湖杂咏六首·其一
作者：洪繻
朝代：清

灵隐寺边观海亭，南峰登后北峰登。六桥烟柳三潭月，消受湖山得未曾？
西湖杂咏六首·其三
作者：洪繻
朝代：清

西泠桥畔带垂杨，亭子孤坟送夕阳。虎阜真娘此苏小，苏、杭真个美人乡。
西湖杂咏六首·其二
作者：洪繻
朝代：清

湖上依然似画图，冬青树冷六陵芜。孤臣长占栖霞岭，宋代湖山半亩无！
见「琉球图」感作
作者：洪繻
朝代：清

鲸吞虎噬事长休，何日中邦系缀旒？卅载降王无处去，烟波数点望琉球！
见台湾保甲连坐法感题
作者：洪繻
朝代：清

商鞅死后无罪魁，今见东邦炀死灰。秦法每甘骈戮尽，苗刑又见罚锾来。朱儒处处埋坑坎，乌鬼家家养祸胎。竟岛拌将人物敝，鸡栖连栅不须哀。
见槱儿画兰感题
作者：洪繻
朝代：清

我爱郑所南，兰根不著土。悬立海天中，旷若无所睹。霜深雨露稀，幽寥自千古。荆棘满世途，出门即豺虎。藜藿亦乾枯，孤芳尚何取！橘颂无回风，蕙荪成茅茹。凤凰受诒笯，鸩鸠以为处。户艾服盈腰，芳草迷故宇。吾儿阶下秀，胸怀九畹谱。诗中有骚心，画中有香祖。相对情为怡，颇解尘埃苦。虽在童稚年，已似兰生圃。异时富根荄，破空出环堵。我衰汝长成，荣枯互相补。悠悠大荒东，行吟自得所。何必沅与湘，始可培芳杜。即此挥毫间，已是玉屑吐。翛然倚江皋，臭味不余忤。相期临清流，风骚绳素武！尚留五柳居，待作三径主！
触目感咏
作者：洪繻
朝代：清
体裁：古风

蹑足炎山顶，回首沧溟天。蜃市随风起，赤城堕我前。我家东海畔，海水没桑田。顾盼旧城郭，沦灭无人烟。驱车北原路，荒草何芊芊！郊野莽萧瑟，牛马鸣道边。飒飒凄风捲，荒荒白日悬。踯躅何所往，山海空相连。山有猛兽迹，海有蛟龙涎。行路既已难，谁能扬长鞭！家国念存丧，身世多变迁。抚剑长太息，埋地今千年！朝驾扶桑谷，夕宿昆崙巅。飙轮无所阻，我愿随飞仙！仙人不可期，时俗渐腥膻。挥手弄牛斗，泛槎有张骞。终当御风去，万里风泠然。
触目感咏
作者：洪繻
朝代：清

蹑足炎山顶，回首沧溟天。蜃市随风起，赤城堕我前。我家东海畔，海水没桑田。顾盼旧城郭，沦灭无人烟。驱车北原路，荒草何芊芊！郊野莽萧瑟，牛马鸣道边。飒飒凄风捲，荒荒白日悬。踯躅何所往？山海空相连。山有猛兽迹，海有蛟龙涎。行路既已难，谁能扬长鞭！家国念存丧，身世多变迁。抚剑长太息，埋地今千年！朝驾扶桑谷，夕宿昆崙巅。飙轮无所阻，我愿随飞仙！仙人不可期，时俗渐腥膻。挥手弄牛斗，泛槎有张骞。终当御风去，万里风泠然。
诗函报林十，适又渡海，歌以寄之
作者：洪繻
朝代：清

去年烽火起，君去罩雾里。雾山一一高，君视等鸿毛。航海一去寻乐土，温陵旧是晋时浦。晋人携家江畔居，当时亦避羯奴苦。文物衣冠犹俨然，城郭襟海带云烟。忆昔伧荒已千载，得君羁旅又三年。今年台地烽偶熄，君潜渡海问田宅。山川虽是景物非，疑忌之邦君遁迹。得君诗函报君书，君已不滞回风裾。一帆波起随急棹，四山月出空精庐。望君在何处，天长迷海曙。一纸搁山中，无由追日驭。我向此邦依，何殊荆棘据。闻君挈眷欲重来，叹息故巢难去去！作短歌，小名署是「弃生」，甘执御。从今富贵功名非吾知，惟望文辞诗卷人间著！作诗与子且自吟，泪滴青山犹昔心。
谢先为生圹来徵诗，为题四作
作者：洪繻
朝代：清

人生如蝉蜕，终与大化游。面目如刍灵，尻骨如轮辀。有时归一尽，处世如寄邮。彭殇岂异致，物宰无短修。粪壤同蝼蚁，早暮同蜉蝣。如何不达人，视死如视仇！岂知身在世，未死犹赘疣。或有浮慕者，远企神仙俦。神仙不可期，玉棺来无由。亦有放佚人，未死营糟邱。或作终隐计，既老营菟裘。皆非旷达观，高厚一身囚。何如谢先生，乘气出九州！请谥冥漠君，荷锸随老刘。牛山鬼兆域，马鬣栽松楸。阴阳作攒輴，天地为堲周。近在锅鼎山，豫凶及窆幽。华屋告生存，蒿里歌劝酬。岂似杜元凯，生前营首丘！西瞻晋宫阙，东奉二陵秋。同人车三过，腹痛莫泪流！千秋万岁后，尔我皆枯髅。生诔陶渊明，安命素所求。生祭杜牧之，埋骨宁所忧！我来进生刍，一笑先生休！
赋梅
作者：洪繻
朝代：清

积冻满孤山，昨夜竹桥折。流水疏篱间，佳人自幽绝。青青林际松，娟娟岭半月。横斜出数枝，微芳不能歇。我为看花来，寒兴对之发。感此尘埃中，何以得自拔！台湾刀俎地，杀气填林樾。百卉不能妍，生意皆夭阏。有时闻煮鹤，桃花流猩血。于今八、九年，始见一株雪。爱之三摩挲，嫣然劫灰脱。风韵固温存，心肠自石铁。宇宙回阳春，不向此中泄。花开寂不喧，令予不忍别！
赋赠丁茂才锡勋从内兄
作者：洪繻
朝代：清

昔日君家富华藻，琴书冠佩春风好。老成凋谢危乱来，全家航海辞蓬岛。楼台亭阁烽火中，丁令重归颜欲老。中原山水已沈沈，故里风烟殊草草。君来已叹风景非，君怀不与当初违。过我床头论书史，奇气激昂风雨飞。三、四年间两相见，闽山、台海开生面。旧时头责不余嘲，今日神交不汝倦。纵谈时事更谈诗，海外今无此襟期。五千年史三更展，五大洲图四壁披。时时激我功名念，夜永灯抽一尺燄。上岸已同张子舟，冲霄欲作干将剑。君今踪迹又一年，去帆阻滞蛟螭涎。他日未署青山券，此间先买阳羡田。可叹辞母别妻子，弟兄三人寄于此！北风萧萧吹海涛，不免望云又拊髀。